
D 
iahuebs ultimo Parlamento a reuni pa atende un ley cu a 
permiti gabinete Wever Croes II, pone ley di comptabi- 
lidad un banda pa asina exonera ex minister Edison Briesen 
pa para responsabel pa un decision contra ley di comptabi- 
lidad cu el a tuma na 2008. 
Un suma di 2.1 miyon florin a wordo kita for di cuenta di e ex 
mandatario y e suma aki awor lo wordo carga pa pueblo, e 
mesun pueblo cu ya caba ta cargando cantidad di problema 
pa e situacion financiero caminda gobierno actual nunca a 
alivia e peso financiero grandi di ultimo seis aña. 
Un expresion haci pa Parlamentario Mike de Meza, a ser 
gara manera un boei di salba bida pa Parlamentarionan cu 
ta sostene e actual gobierno y haci como si fuera cu ta e 
ex minister di AVP ya caba a exonera Briesen di su respon- 
sabilidad. 


Pueblo un biaha mas por a tuma nota di e mentalidad y vision 
di e actual gobierno na mando, caminda carga responsabi- 
lidad como gobernantenan di e pais, pa haci loke ta corecto 
y esey no a sosode cu ayudo di 11 miembro di Parlamento 
cu ta conoci caba pa haci loke gobierno ta manda nan haci. 
Loke a sosode den parlamento diahuebs ultimo, tabata bisto 
cu Aruba den un gobierno di coalicion cu semper ta pretende 
di ta trahando a base di reglanan di integridad pero en real- 
idad nunca nan mes ta kere den integridad di nan propio 
gobernacion. 
Mike de Meza y ningun otro minister, ni den pasado y 
tampoco awe den presente, lo por exonera Briesen di su 
responsabilidad ya cu ta Parlamento so por haci esaki y 
esey a sosode dor di Parlamento y loke a sosode tambe 
siman pasa. 
Briesen segun ley di comptabilidad y tur otro gobernante, 
ta personalmente responsabel pa decisionnan cu nan 
ta tuma y e ex minister di MEP a faya ora cu el a firma e 
contract cu e grupo Mericano cu a organisa e festival. 


Unico forma cu Mike de Meza lo por a exonera ex Minister 
Briesen den pasado tabata door di bin Parlamento y haci 
mesun cos cu gabinete Wever Croes II a haci diahuebs 
ultimo ya cu e ley di compatilidad ta masha estricto den 
esaki. Esaki ya caba a pasa den pasado ora cu gabinete 
Nelson Oduber a implementa e ley aki contra di Minister 
Glenbert Croes ora cu el a firma pa paga trahadonan di 


WEB Aruba NV mientras cu e no tabatin autorisacion legal 
pa haci esaki. 


Diahuebs durante di e reunion miembronan di parlamento 
cu ta sostene gobierno, a mira dos culpabel pa e asunto aki, 
esta partido AVP den persona di de Meza y tambe medionan 
di comunicacion, entre otro AWEMainta, como esunnan cu a 
causa e situacion aki. 


Parlamentarionan cu simplemente no ta honesto cu pueblo 
y cu no ta sirbi interes di e pueblo aki pero di politiconan 
di partido MEP.Hopi tristo e tipo di mentalidad aki, ya cu 
por a uza e suma di 2.1 miyon florin, pa yuda esunnan den 
necesidad, pasando den un pobresa cu a wordo crea pa un 
maneho di ultimo seis aña pa un gobierno sin vision y sin 
compasion pa pueblo. 


Ningun minister riba su mes, lo por pone ley di comptabi- 
lidad un banda manera a sosode den e reunion menciona y 
solamente Parlamento por haci esaki loke e 11 parlamenta- 
rionan di gobierno a haci tambe. 
Gobierno no tin compasion pa pueblo su sufrimento, cu ta 
luchando contra di un inflacion barbaro, cu ta luchando pa 
haya su remedi, cu ta luchando pa aumento di gasolin, di 
awa y coriente, di aumentonan semanal riba productonan 
di prome necesidad y awor tin 2.1 miyon pa pone mesun 
pueblo aki paga pa un ex minister cu a 
faya sabiendo bon cla cu loke el a haci 
e tabata personalmente responsabel pa 
esaki. 


Briesen den pasado tabata door di bin Parlamento y haci 
mesun cos cu gabinete Wever Croes II a haci diahuebs 
ultimo ya cu e ley di compatilidad ta masha estricto den 


e tabata personalmente responsabel pa 


Mike de Meza no por a exonera Briesen 


Parlamento so por dicidi di pone 
ley di comptabilidad un banda 

D 
espues cu a lesa e manifiesto n’e miembronan dilanti di prome 
minister Evelyn Wever-Croes, e mandatario a ricibi e mani- 
fiesto y a dirigi su mes n’e trahadonan. 
El a gradici cu a entrega e manifiesto y lo tum’e den consideracion 
y percura pa tin un contesta. El a sigui bisa cu e puntonan treci 
dilanti ta subraya nan. Derecho di trahado, stabilidad di trabao ta 
cos p’e gobierno tabata punto di salida. 


E mandatario ta sigur cu na mesa lo sali afo. Un sistema di evalu- 
acion uniforme pa gobierno no ta algo cu nan a bin cu ne. Ta un 
peticion cu a bin di e empleadonan publico mes cu a critica cu 


tin departamento ta evalua y tin otro departamento no ta evalua. 
Un ta aplica un sistema y e otro ta aplica otro sistema y e traha- 
donan por wordo perhudica. 
Otro empleado publico den e encuesta a indica cu nan ta wordo 
perhudica pa nan hefenan pasobra no tin un sistema uniforme di 
evaluacion y e hefe por wanta nan atras. 


E otronan a reclama cu tin biaha nan tin cu warda tres pa cuater 
of cinco aña mes p’e hefe haci un proposicion pa nan wordo 
promovi y e ora pa tene contesta cu tres aña so cu por bay bek. 
Ta cos cu tur empleado publico conoce. 
P’esey mester bin un sistema uniforme, un sistema husto cu tin 
tur e garantianan y proteccion di trahado hancra den dje. Prome 
minister ta para asina. Si den e sistema aki cu a bin tin cos cu tin 
cu cambia ta sigur lo cambia nan. 
E ta pidi pa duna tempo y lo trata e peticion di e empleadonan y 
lo percura pa tin un contesta prome cu e tempo indica. “Na mesa 
nos lo sali afo,” ta loke e mandatario a indica. 
Ta algo cu gobierno kier, sindicato no ta contra di e sistema, pero 
ta contra di cierto aspecto di dje. E minister ta kere cu tin hopi 
espacio cu por sali afo, papiando di e puntonan cu ta haci dolor. 


T 
ur informacion cu e sindicatonan a saca, e unico meta tabata 
pa yega na algo cu tur hende por biba cu ne, pasobra manera 
cu e ta aworaki y bisa hopi biaha, tres strike ta out ni con bon e 
persona ta traha. Pasobra e ley aki no ta proteha e bon trahado. 
E ta straf tur hende, segun presidente di SADA, Edward Maduro. 


Si e diensthoofd, e director no gusta bo of e minister no ta 
contento cu bo, por duna instruccion y manera Raad van Advies 
mes ta bisa, e politieke vermenging ta grandi. 
Ta kere cu un hefe di departamento cu ta kere e ta haci loke e 
minister kier, e no ta kere cu e ta hacie pa cuida su stoel? 


Tur hende sa loke ta pasa cu gobierno y nombracion politico. 
Esey ta loke Raad van Advies ta señala den su conseho negativo 
contra e ley aki. 
Gobierno pa hopi decada a bin ta cherry pick cua conseho di 
Raad van Advies nan ta tuma. Den e caso aki e conseho aki no 
tabata na fabor di gobierno, nan a coy e gobierno hinc’e den 
lachi. Tabatin un rapport di Delloit, unda cu e ta bisa cu DRH no 
tin e manpower y e capacidad pa por ehecuta algo di e emberga- 
dura aki y toch ta hinc’e den e man ey. 


Cuanto di e trahadonan publico no ta wordo persigui caba door 
di DRH. Cuanto caso den corte sindicato a gana contra gobierno 
y DRH, pa un director poco tempo ey ta bisa cu e ta satisfecho 
cu DRH a gana 50% di su casonan. E ta un berguensa cu ora un 
dienst asina importante den gobierno ta maluza y purba traha 
riba derecho di trahado y cu tin cu bay corte. Y 50% di e casonan 
ta perde. Eynan ta haya un brevet van onvermogen. Pasobra una 


bes ta persigui un ambtenaar mester ta bon para pa ora cu bay 
corte y gana. Pero lamentablemente pa nan, nan a perde mayoria 
caso. Esaki t’e consecuencia di e prestatiemanagment cu lo bay 
tin manera cu e ta awo. 


Un bezwaar commissie cu ora evalua un ambtenaar negativo, e 
comision ta consisti di dos miembro: 2 di gobierno y un di sindi- 
cato. Mayoria ta dicidi. 
Ta kere cu tin chens pa gana contra e comision aki? Sigur cu no. 
Esey ta algun di e puntonan cu ta bisa cu no por acepta e ley. Sin 
kita afo cu e diensthoofden manera cu ley ta aworaki, mester ta 
evalua pa un minister. 
Ningun caminda, a pesar cu e sindicatonan pa mas di un aña 
a bisa DRH cu no por biba cu esaki y cu e directornan mester 
wordo evalua, bottom up tambe hibando tur e homber chikito su 
opinion, nan a laga esaki afo. 


Manera den hopi ocasion, e directornan y e diensthoofden ta 
balia manera gobierno ta toca. Di mes nan no ta bay haya un 
evaluacion negativo, no ta importa ken ta sinta eynan como gobi- 
erno awe, pasobra mañan esun cu bin sinta por maluza e ley aki 
pasobra e ley aki no ta sirbi. P’esey mes e mester ta revoca. Si bo 
tin miedo di perde bo trabao, esunnan cu a keda trabao awe ainda 
tin e chens di bin y mustra cu ta preocupa. Preocupa pasobra si 
tin famia pa cria, debe pa paga y miedo di perde dos of tres ora 
den salario, si marca bo mañan, aki tres aña no tin salario mes 
mas. 
E señal mester yega cla y e señal ta REVOCA, ta loke Edward 
Maduro a bisa finalmente para dilanti bestuurskantoor. 


Edward Maduro (SADA): 


Ley di prestatiemanagement no ta sirbi 


Prome Minister Evelyn Wever-Croes 
T’e empleado publico 
mes a pidi pa un 
prestatiemanagement 


Dialuna, 20 Maart 2023 
LOCAL 
4 
AWEMainta 


S 
in duda cu tin un desigualdad grandi entre gabinete Wever 
Croes II y comunidad y tin desaroyonan pasando cu ta con- 
firma esaki den forma bon cla. Pueblo ta den necesidad, tanto pa 
loke ta e aspecto financiero como social, medico como laboral ya 
cu tin desaroyonan negativo tumando luga cu parce gobierno ta 
sordo pa esakinan. 
Un caso asina a sosode diabierna ultimo ora cu MAGIC FM pa 
medio di su Director, Erin Croes, den su popular programa mainta 
tempran, a presenta un caso di un hoben di 22 aña, cu ta pasando 
pa algun tempo caba, den mal momento cu su salud. 


E hoben segun su mama y padrastro, ta pasando den momen- 
tonan dificil ya cu e ta un diabetico pisa caminda e tratamento 
cu e tin mester pa e haya alivio di su situacion, ta rekeri pa e bay 
Hulanda pa a sigui e tratamento aki. 
Segun mama di e hoben, nan tabata den contacto y deliberacion 
cu Departamento di Asuntonan Social y otro departamentonan 
di gobierno, pa haya e sosten necesario pa manda e hoben aki 
Hulanda pa e por tin mas oportunidad di recupera su salud. 
E hoben Norbert Leijdsman di 22 aña, ta formalmente captiva pa 
loke e ta sufriendo di dje caminda insulina ta e unico alivio cu e 
tin na e momentonan aki pero cu simplemente no ta suficiente pa 
e supera loke cu e tin. 
E hoben ta hopi depresivo, e ta hopi zwak y segun e mayornan, 
el a yega tin ora na e limite caminda e mes ta expresa cu e no 
kier sigui biba di e forma aki, loke ta haci e situacion mucho mas 
serio. 


Norbert y su mama a acudi den e programa popular di Erin Croes 
na Magic FM pa asina pidi pa sosten den comunidad pa haya 
fondo financiero necesario pa e hoben lo por biaha pa Hulanda 
pa sigui tratamento cu por alivia su persona di e peso grandi cu 
e ta cargando den su bida. 
Un caso cu sin duda ta confirma e “desigualdad” cu tin entre 
pueblo y gabinete Wever Croes II, ya cu mientras aki tin un hoben 
caminda por mira su fisica mes ta confirma e tempo duro cu e 
ta pasando aden, tin cu cana e caminda aki pa pueblo yuda su 
persona pa haya fondo necesario pa recupera su salud. 
E desigualdad aki ta keda confirma den forma fuerte ora cu ni 8 
ora prome, Parlamento di Aruba, su sosten di fraccionnan cu ta 
sostene gabinete Wever Croes, a pasa un ley caminda gobierno a 
dicidi di elimina un DEBE di ex Minister Edison Briesen di un suma 
di 2.1 miyon florin. 
Ta sin duda un ironia cu mientras un banda gobierno ta actuando 
den un forma asina “inhusto” cu fondo di pueblo, e mesun gobi- 
erno aki no a mustra compasion pa un hoben yiu di tera cu ta 
confrontando problema serio cu su salud pero no ta haya ayudo 
di gobierno. 


Ta algo cruel sin duda algun ya cu di un banda por bisa cu ex 
minister Briesen a haya alivia pa un peso grandi cu e tabata 
cargando, tin hendenan den comunidad cu tambe tin mester di 
ayudo, no pa motibo cu nan a comete un fayo contra ley pero nan 
ta luchando pa nan salud y no ta haya sosten den gobierno pa 
alivia y logra cu nan por haya recuperacion di nan salud. 


D 
iabierna ultimo a tuma luga un con- 
ferencia di prensa di Stichting Onro- 
erend Goed Aruba (SOGA), cu ta doño di 
diferente edificio cu gobierno ta uzando. 
Pero riba e dia aki a enfoca riba e edificio 
di hospital y a bay en detaye di e proyec- 
to y su status. Edwin Roos, tesorero y vo- 
cero di SOGA, a cuminsa cu e conferencia 
cu un remarca personal. El a indica cu e ta 
tiki desapunta. E asunto aki ta andando pa 
dos siman y den e dos simannan aki nin- 
gun miembro di prensa a acerca SOGA. 


Den un medio el a lesa cu SOGA pa orguyo 
no a mustra interes pa yega na un solu- 
cion. Roos no ta kere cu como profesional, 
ta haci algo pa orguyo y riesga nan repu- 
tacion y perhudicando no solamente SOGA 


pero ta un proyecto esencial pa Aruba. 
Si nan tin orguyo, den e trabao cu nan 
ta haci. Nan ta haci nan trabao diaria- 
mente, sirbiendo comunidad di Aruba y e 
no ta facil ora cu lanta mainta y scucha 
of lesa den media cierto cos cu sa cu no 
ta cuarta cu berdad y SOGA ta habri pa 
acerca nan pa pregunta. Relacion cu gobi- 
erno, hospital y e contratista ta bon, segun 
Roos. Circunstancia a pone cu a yega n’e 
situacion actual cu mester a dicidi di parti 
caminda prome cu bay asina leu cu no por 
pasa hunto mas. 
Pero despues di tanto aña cu e contratista 
OHL ta na Aruba, nan tambe kier mira e 
proyecto finalisa. Nan no lo t’ey te final, 
pero lo ta disponibel te fin di e proyecto pa 
asistencia si mester y pa consulta. 


Concluyendo, Roos a indica di e tremendo 
impacto cu prensa tin riba comunidad 
y Roos a pidi pa haci esfuerso pa trece 
e noticia corecto obhetivo y balansa. Cu 
esey Roos a bisa di biaha cu e portanan 
di SOGA ta habri pa duna cualkier infor- 
macion. El a remarca cu trabao di prensa 
ta hopi importante y necesario, pero e 
mester ta balansa si. Y esey el a haya tiki 
falta den e ultimo dos simannan. 


Analisis 


Desigualdad social grandi entre gobierno y comunidad confirma 


Edwin Roos (SOGA): 


Prensa mester keda corecto, obhetivo y 
balansa ora di suministra informacion 

P 
ueblo a spera mas di partido RAIZ den gobernacion, cual 
partido semper a perfila su mes como un organisacion 
politico, cu ta para y sirbi interes di pueblo, cu ta insisti cu 
nan tin integridad den gobernacion na prome luga. 


Sinembargo diahuebs ultimo un biaha mas e dos represent- 
antenan di e fraccion di RAIZ, a manda un mensahe cla pa 
pueblo, esta cu pueblo no por spera cu nan lo para banda di 
pueblo ya cu pa keda den gobierno nan tin cu sirbi gobierno 
na prome luga. 


No tin hustificacion pa splica RAIZ su posicion pa facilmente 
pone mas presion financiero riba lomba di pueblo, ya cu nan 
partner den gobernacion, esta partido MEP, a dicidi di libra 
su ex mandatario Edison Briesen, di su responsabilidad pa 
un eror serio cu el a comete. 
E experencia politico di Briesen, mester a sirbi como alerta 
ora cu el a firma e acuerdo cu e compania Mericano cu a 
organisa e Aruba Music Festival, ya cu entre otro su gobi- 
erno di cual e tabata forma parti di dje, no a presupuesto 
financiamento di esaki. 
Tin tur indicacion cu Briesen a spera cu ATA lo a financia e 
festival pero esaki tampoco a mutra bon cla cu e no tin placa 
pa organisacion di e festival aki y pa colmo MEP for di 2017 
por a aclaria e asunto aki pero no a haci tal, loke a permiti 
e interes riba e placa aki, sigui crece te cu 2023 te na 2.1 
miyon florin. 


Pueblo a spera mas di un partido RAIZ cu semper a insisti 
cu “nos no ta nan” pero siman pasa e dos parlamentarionan 
di RAIZ a para banda di MEP pa pone ley di comptabilidad un 
banda pa sirbi interes di un politico di MEP, 
Esaki no ta prome ocasion cu fraccion di RAIZ ta asumi 
un posicion, cual ta liña recta loke e lider di partido, esta 
Minister Ursell Arends a bin ta predicando como Minister di 
Integridad pa algun aña caba. 


Na momento di drenta gobierno, lider Arends a vocifera na 
pueblo cu nan lo insisti pa gobierno cumpli cu loke a wordo 
firma dor di Prome Minister cu gobierno di Hulanda pa loke 
ta entre otro e Landspakket ya cu nan ta un partido cu ta 
respeta tur acuerdo cu a wordo acepta. 
Pa colmo ley di comptabilidad no ta un ‘acuerdo’ pero un 
ley cu tur gobernante tin cu respeta y awor sin pensa riba 
interes general di pueblo, ta dicidi di pone mesun pueblo aki 
para responsabel pa un suma di 2.1 miyon florin. 


No ta prome bes cu fraccion di RAIZ ta haci esaki, ya cu 
den e caso di acuerdo di e compania di Eagle LNG cu WAB 


Aruba NV caminda a firma un NDA, esta un ‘Non Disclosure 
Agreemen’ caminda te dia di awe, Parlamento no a haya 
documento di e acuerdo aki pa analisa. 
Fraccion di RAIZ a tempo ey a Sali fuerte mustrando cu nan 
no a di acuerdo cu esaki y kier mira kico gobierno a firma y 
a mustra inicialmente cu nan lo para duro pa pueblo den e 
asunto aki. 
Esey tabata e PROME STRIKE cu a fraccion a sufri, perdiendo 
cara den bista di pueblo ya cu a bandona e exigencianan 
formula pa e dos miembronan di fraccion, cu ta Raymond 
Kamperveen y Misha Raymond. 


Diahuebs ultimo na momento cu pueblo a bolbe carga 
speransa cu contrario na fraccion di MEP, e fraccion di RAIZ 
lo para duro pa no pone mas presion financiero riba pueblo, 
e dos miembronan di e fraccion blanco, a dicidi di culpa 
medionan di comunicacion y oposicion, di ta hunga wega 
politico. 


Na final di dia fraccion di RAIZ a haya su STRIKE 2 ora cu 
nan a sostene e proposicion presenta pa Minister di Turismo, 
Dangui Oduber, pa acepta e cambio di ley di comptabilidad 
y exonera ex minister Briesen di tur responsabilidad den e 
pago di 2.1 miyon florin. 


“STRIKE TWO” pa fraccion di RAIZ den Parlamento 


Pueblo no ta na prome luga 


E 
x-minister Booshi Wever no a keda satisfecho pa e 
forma con Ministerio Publico a atende cu un keho di 
dje contra Otmar Oduber. El a dicidi di bay Hof pero ey- 
nan tambe el a dal den muraya. E resultado tabata nega- 
tivo p’e. 


OM a manda un declaracion diasabra diasabra cu ta bisa lo 
siguiente: Corte Superior a dicidi cu señor C.A.S.D. Wever 
no ta adminisible (niet-ontvankelijk) den su keho. Wever 
a dirigi su keho contra e hecho cu Ministerio Publico no 
a tuma un decision pa persigui, entre otro, minister ante- 
rior O. Oduber pa soborno, falsificacion y estafa acerca di 
e aanbesteding y gunning di compra di e incinerator. 


Contra e hecho aki di Ministerio Publico Wever a entrega 
un keho na Hof na october 2022. Su keho pues a wordo 
declara inadmisibel. 


Booshi a bay Hof contra 
Otmar y a dal den muraya 

M 
inister di Turismo, sr. Dangui Oduber, a 
caba di ricibi e resultadonan di luna di 
februari 2023 di Aruba su turismo. Aruba a ex- 
periencia un recuperacion di 105% den com- 
paracion cu februari 2019. Segun e proyecci- 
onnan cu tin pa aña 2023, Aruba lo surpasa e 
nivelnan di aña 2019 y e resultadonan di lu- 
nanan di januari 2023 y februari 2023 ta con- 
firma esaki. 
Maneho di Minister Oduber ta dirigi riba un 
maneho di turismo sostenibel, enfocando riba 
turistanan di calidad cu tin un entrada anual 
di riba $150.000, haci inversionnan continuo 
den producto Aruba y percura pa diversifica 
Aruba su turismo. 
Den luna di februari 2023 e resultadonan 
ta demostra un performance sublime di 
hotelnan. Prijsnan cu turistanan ta pagando 
pa hospeda na Aruba ta esun di mas halto den 
historia di nos pais. AHATA a caba di publica 
su resultadonan di februari 2023 y esaki ta 
mustra cu e “average daily rate” pa anochi na 
Aruba ta $422.92. 


Pa comunidad por haya un idea kico e 
prijsnan tawata den mesun luna di añanan 
anterior: 
Februari 2018: $344.80 
Februari 2019: $359.81 
Februari 2020: $367.29 
Februari 2021: $294.64 
Februari 2022: $356.69 
Februari 2023: $422.92 


No solamente e “average daily rate” sino 


Maneho dunando resultado! 


Turistanan di calidad yegando Aruba 


tambe e REVPAR cu ta un indicador hopi importante pa midi calidad di 
turistanan ta na un nivel record den februari 2023. E REVPAR ta e prijs cu 
un turista ta dispuesto pa paga pa un camber pa anochi. E REVPAR den 
luna di februari 2023 ta na $353.45 y den mesun luna na februari 2019 
tawata $330.30. Nos como pais mester ta contento cu e hecho cu nos tin 
un di e REVPAR mas halto den Caribe. Na momento cu bo tin un REVPAR 
asina halto e ta bisto cu turistanan di calidad ta yegando nos pais. 


Considerando e performance den luna di februari 2023 nos por conclui 
cu no solamente turistanan di calidad ta biniendo Aruba sino hotelnan a 
registra prijsnan mas halto den nan historia cual ta confirma cu e maneho 
di minister Oduber ta dunando resultado. 
Minister Oduber kier a gradici tur nos partnernan, ATA, AAA, APA, AHATA, 
ATSA y Aruba vacation rentals pa e resultadonan historico aki. Sin lubida 
nos asset di mas grandi cu ta nos hendenan. 

B 
anco Central di Aruba (BCA) a publica su ‘Economic Out- 
look’, conteniendo un actualisacion pa 2022. Tambe, un 
calculacion pa 2023 ta inclui. 


Pa 2022, ta calcula cu e economia di Aruba lo a crece cu 15,5 
porciento den termino nominal te na Afl. 6,5 miljard (USD 
3,6 miljard), surpasando e nivel di 2019 cu 7,1 porciento. E 
crecemento aki tabata primordialmente causa pa e subida 
continuo den e cantidad di bishitantenan procedente di 
exterior. 


E resultado robusto den turismo a empuha un surplus fuerte 
riba e cuenta coriente di e balansa di pago (BdP). Esaki a 
ampliamente compensa pa e deficit riba e cuenta financiero 
y a resulta na un surplus di Afl. 227,2 miyon di e BdP. E nivel 
relativamente halto di inflacion (5,5 porciento) a pusha e 
crecemento di Producto Domestico Bruto (PDB) abou na 9,6 
porciento den termino real na 2022. 


Na 2023, PDB nominal ta proyecta di expande cu 9,1 
porciento te na Afl. 7,0 miljard (USD 3,9 miljard). E crece- 
mento aki ta pa motibo cu ta premira cu e economia Arubano 
ta sigui beneficia – aunke na un tasa disminui – di un nivel 
mas halto den e bishitantenan procedente di exterior y di e 
cantidad halto di placa cu turistanan ta gasta pa anochi. 


Di e manera aki, BdP ta premira di registra un cantidad grandi 
di entrada atribui na turismo. Ademas di e desaroyonan 
den e sector turistico, ta proyecta cu e aumento anticipa di 
entradanan den e sector priva y e eliminacion completo den 
e recorte di salario den e sector publico relata na COVID-19 
lo empuha consumo. 


Sin embargo, ta anticipa cu e PDB den termino real di Aruba 
lo cay cu 1,8 porciento (“baseline” scenario) principalmente 
door di presion inflacionario persistente y halto. Ta estima 
cu e caida den PDB den termino real lo fluctua entre 2,4 
porciento den un scenario pesimista y 0,9 porciento den un 
scenario optimista (Tabel 1). 


Di e manera aki, e aumento nominal den exportacion relata 
na turismo, consumo, y inversion ta wordo pa un gran 
parti mitiga pa e nivel anticipa di inflacion na 2023 (6,0 
porciento). Otro factornan cu ta premira cu lo contribui 
na e caida economico (den termino real) ta e bahada den 
gastonan salarial di Gobierno di Aruba den termino real, 
menos cobertura di gastonan di salubridad door di AZV, “red 
tape” domestico y incertidumbre relata na e implementa- 
cion ainda pendiente di e reforma fiscal den 2023 na Aruba. 


Pa loke ta trata e BdP, inversion nominal for di no-residen- 
tenan probablemente lo aumenta. Di otro banda, ta anticipa 
cu lo tin menos salida relata na inversion di residente den 
exterior. Poniendo tur cos den balansa, BdP ta estima di 
registra un surplus di Afl. 239,4 miyon na 2023 (Grafico 1). 


Ta anticipa cu inflacion lo pisa mas 
hopi riba economia di Aruba na 2023 

D 
iahuebs 16 di maart 2023 a tuma luga e re- 
union di Parlamento caminda coalicion a ex- 
onera ex minister Briesen di e pago di 2.1 miyon 
florin relaciona cu Aruba Music Festival. Contrario 
na locual cu parlamentarionan di coalicion kier a 
hustifica, e festival aki tabata mas bien malgasta- 
mento di placa di pueblo. Na aña 2007 e festival 
aki a costa pais Aruba e suma di $960.000,= y 
e director di Aruba Turism Authority ta haya cu 
ta un gasto completamente infunda y irasonabel 
(ongegrond en onredelijk). Riba dje e festival aki 
no tabata bon bishita y no por papia di un return 
of investment. Banda di e festival aki ATA mes tin 
extra gasto door di promove e festival aki pa atrae 
turista pa nos isla. E gastonan total ta surpasa 
riba $1.000.000,=. 


Kico tabata e meta di gobierno di mep aki pa 
despues di casi 6 aña di gobernacion pa exonera 
e ex minister pa malgastamento di placa di pueblo 
cu asina hopi interes? 
Despues ATA ta pone enfasis na e minister pa laga 
ATA mes negocia cu Lee Tofanelli cu ta encarga pa 
organisa Aruba Music Festival. E conseho di ATA 
ta pa baha e contribucion te cu na $500.000,=. 
ATA a conseha e minister di turismo y Transporte 
e tempo ey pa parti e sponsorship den 2 parti den 
aña 2008 y 2009. Den e carta di 8 maart 2008 
minister di turismo a bay di acuerdo cu e proposi- 
cion di director di ATA pa reduci e ayudo finan- 
ciero na maximo suma di $600.000,= y pa 2009 
na un maximo $500.000,= pa organisa e Aruba 
Music Festival. Den e decreto ministerial e minister 
di turismo ta desvia di e acuerdo y ta firma un 
acuerdo na balor di $850.000,= cu Lee Tofanelli. 
Contra di conseho di ATA e minister di Turismo a 
bay di acuerdo pa e suma di $850.000,= . Den un 
carta fecha 29 di juni 2009 na Minister di Turismo, 
ATA ta bisa di pone e suma di $550.000,= manera 
acorda. Riba dje ta firma un acuerdo Production 
Service Agreement dia 1 di October 2008 pa 
2010, 2011, 2012 y 2013. Cu ki ta bay di acuerdo 
cu un festival cu ta gasto so ta trece pa nos isla? 


Den un carta di 22 di januari 2010 di Central 
Accountantdienst na Minister di Turismo y 
Transporte ta bisa cu e acuerdo firma dia 1 october 
2008 e minister a viola artikel 25 y artikel 31 di 
Compabiliteitsverordening. E mesun artikelnan 
aki ta haci e minister personalmente responsabel. 
Un cos cu a hala nos atencion ta cu a yega na 
un acuerdo dia 1 di October 2008 y te dia 11 di 
September 2009 minister di Turismo ta firma e 
acuerdo. Dia 25 di September 2009 Aruba a bay 


Eric Ras (Curpa): 


Parlamento ta complice den exonera un debe miyonario di un ex-mandatario 


urna electoral cu como resultado cu gobierno di mep a bay cas. 


Manera ta custumber e gobierno actual no sa kico ta integridad paso consci- 
entemente y continuamente ta viola e acuerdonan di bon gobernacion. Mas 
tristo ta cu nos tin parlamentarionan cu ta bisa di ta Cristian y ta forma parti 
di hechonan castigabel den e gobierno aki. Riba dje ta vota 11 parlamentario 
na fabor pa exonera ex minister Briesen di e suma di 2.1 miyon florin. Esaki ta 
demostra cu nos tin un coalicion cu ta forma parti di un gobierno cu ta maltrata 
nos pueblo y continuamente ta viola nos leynan. Locual cu nos Parlamento ta 
refleha ta cu na Aruba no ta existi democracia y cu Aruba ta biba bao di un 
regimen comunista. Pueblo no tin bos mas y a perde su libertad. Nos di partido 
Curpa ta condena e manera cu e gobierno comunista ta goberna nos isla. Den 
boca di pueblo a cuminsa resona cu partido Curpa ta e unico alternativa pa un 
cambio. Partido Curpa lo sigui lucha pa e famia institui pa Dios y cu Fe den Dios 
nos lo mira cambio. Nos sa cu pueblo ta desea di mira un cambio pero pueblo 
di Aruba tene pasenshi. Dios tin Su tempo destina pa Aruba. Pueblo di Aruba no 
perde speransa. 

M 
ike de Meza ta debe Gerlien Croes y mi persona un disculpa publico pa mo- 
tibo di e intento fracasa di benta nos bao bus. Den e reunion publico di di- 
ahuebs dia 16 di maart 2023 nos a enfatisa cu minister Eddie Briesen a ignora 
prudencia ora a firma contractnan cu Lee Tofanelli and Associates Inc. (LTA). Es 
mas, nos a mustra cu e ta na interes general pa investiga Eddie Briesen pa viola- 
cion di nos ley di contabilidad. E importancia di e investigacion aki a keda subra- 
ya den varios documento. Ademas, nos a palabra den fraccion di AVP cu durante 
e reunion nos lo enfatisa cu gobierno no por tene man riba cabes di Eddie Bri- 
esen y cu Briesen mester duna cuenta y responsabilisa su decisionnan. E dialu- 
na prome cu e reunion nos a dicidi como fraccion cu nos tur mester a participa 
na e reunion y cu nos tur mester a bin duro riba e cuestion di Briesen. P’esey ta 
inaceptabel cu Mike de Meza ta hiba un disertacion despues di Gerlien y mi per- 
sona, na unda Mike de Meza ta sali defende Eddie Briesen comosifuera Briesen 
tabata un victima di persecucion politico di minister Otmar Oduber. Tur hende 
a scucha De Meza argumenta cu e caso di LTA dilanti Corte Supremo no tabatin 
merito y tampoco e caso di indemnisacion (vrijwaring) pa responsabilisa Bries- 
en dilanti Corte den Prome Instancia. 


Logicamente tur hende a spera cu Mike de Meza lo a vota na fabor di e ley cu 
minister Dangui Oduber a propone na Parlamento. Como cu De Meza tin mas aña 
den partido den diferente funcion (seniority of ancienniteit), hopi hende a hasta 
pensa cu esaki lo tabata ordo di e “hala bieu” di partido. Tur hende a spera cu 
Gerlien y ami lo a dobla pa acomoda na e liña di De Meza. Sin embargo nos no a 
keda convenci cu e argumentonan di De Meza. P’esey ami a duna varios entrev- 
ista inmediatamente pa mustra cu ningun power play lo por desvia nos di vota 
nos consenshi, locual ta derecho di cada parlamentario (vrij mandaat). Mi a bisa 


Parlamentario mr. dr. Ryçond Santos do Nascimento (AVP): 
E caso di Tofanelli y Briesen: 
erornan di Mike de Meza 


tambe cu si De Meza kier duna Briesen un get out 
of jail free card ta bon pa De Meza yuda paga e 
dañonan hunto cu Dangui, Evelyn y Xiomara. Den 
segunda tanda Gerlien tambe a bisa enfaticamente 
cu e lo vota su consenshi sin importa e conse- 
cuencianan politico. Parce cu nos posicion firme y 
decidido a convence Mike de Meza pa bandona su 
defensa di Eddie Briesen y busca manera pa yega 
mas cerca di nos. E tabata asina bisto cu MEP a 
tilda De Meza di ta back paddle pisa. 


Despues di e reunion nos a pensa cu e cuestion aki 
a termina. P’esey e tabata un sorpresa grandi cu 
diabierna pasa De Meza a opta pa bay e programa 
Enfoke pa defende su mes y haci comosifuera 
nada excepcional a pasa durante e reunion publico 
tocante LTA y ex-minister Briesen. E entrevista di 
De Meza na Enfoke tabata un eror y si acaso e kier 
a bisa mas encuanto e reunion lo tabata miho si 
De Meza a admiti cu un investigacion di Briesen 
sigur tin merito. Tambe lo tabata di aplaudi si De 
Meza a admiti cu su falta di prudencia por a afecta 
credibilidad di partido, di Gerlien Croes y di mi 
persona como politiconan di e “hala nobo”. Esey 
lo a mustra grandesa y tambe e sabiduria cu nos 
sa cu De Meza tin. 


Sigur tabata na su luga pa De Meza keda keto en 
bes di sigui defende Briesen. E ta un locura pa e 
sali ripiti cu De Meza mes a stop e caso contra 
Briesen, prome cu cualkier investigacion interno 
di su abogadonan por a termina. De Meza mes ta 
admiti cu e no tabatin base firme pa stop e caso 
contra Briesen. E tabatin solamente rasonnan 
politico: un eleccion tabata den porta y De Meza 
tabata mira e caso como un persecusion di Otmar 
Oduber contra Eddie Briesen. Es mas, presu- 
puesto pa aña 2008 ta mustra cu e gastonan 
pa e dienstverleningscontract cu LTA no tabata 
presupuesta. Ademas tabatin bon base pa bay 
den casacion contra e sentencia di Corte Comun 
(Gemeenschappelijk Hof). Cualkier abogado di 
casacion drechi lo a mira cu Corte Comun a inter- 
preta articulo 31 di Ley di Contabilidad contra 
e motibo (in strijd met de ratio) di e legislador 
den e Memorie van Toelichting. Simplemente 
no tabatin un bon base pa Corte Comun acepta 
e apelo di LTA riba buena fe (bona fides, redeli- 
jkheid) di e manera cu Corte Comun a haci. 
Banda di esey e ta un interes vital di Aruba pa 
nos combati un sistema di intercambio di fabor, 
na unda un minister ta uza su acceso na poder 
pa yuda comerciantenan of ciudadanonan en 
cambio di ayudo pa cu campaña politico of voto. E 
interes ey di Aruba mester a haya prioridad ora di 
dicidi si ta bay Cassatie, pa asina Corte Supremo 
(Hoge Raad) splica con mester aplica articulo 31 
di nos Ley di Contabilidad. Finalmente mester bisa 
tambe cu si di berdad De Meza y Briesen tabata 
cuchi cuchi cu otro, esey tabata motibo pa De 
Meza, como minister, abstene su mes di cualkier 
decision den e caso di Tofanelli y Briesen. 

D 
urante di e reunion publico riba diahuebs 16 di maart, sr. Mike 
de Meza a declara den Parlamento durante su discurso den e 
prome tanda, cu ta pa via di persecucion personal politico di su 
ex-colega di partido AVP sr. Otmar Oduber, e contract cu Lee To- 
fanelli y Associates (LTA) a wordo kibra. Den su discurso sr. de 
Meza a declara cu esaki no mester a sucede asina pero cu e no ta 
bay sconde pa niun hende. El a declara cu ta e mes a busca con- 
sehonan huridico y cu huristanan a conseh’e pa no bay casacion 
despues cu Pais Aruba a perde su caso den Corte Comun contra 
LTA, mirando cu no tawata tin ningun iregularidad den e contract 
aki. Asina, sr. de Meza a reitera cu e mes a stop tur intencion pa 
bay casacion. Esaki a ocasiona cu e capricho di sr. Otmar Oduber 
pa kibra un contract cu tawata legitimo y na ordo, y pa djis per- 
sigui sr. Briesen, atacha su nomber y di su famia, awe Pais Aruba 
mester paga 2.1 miyon florin na daño causa na Lee Tofanelli & 
Associates. 


Mike de Meza mes a firma e carta 
Nos a presenta den parlamento dos documento den forma di 
dos carta cu ta evidencia grandi pa expone e berdad tras di tur 
locual a sucede den e proceso aki den e caso di Tofanelli. Un di e 
cartanan aki tabata di ex-minister Mike de Meza pa abogado sr. 
Chris Lejuez (qepd). Den e prome carta aki Mike de Meza ta bisa 
abogado Lejuez pa “trek in” e “vrijwaringszaak” cu Pais Aruba a 
lanta contra sr. Briesen, y pa termina esaki sin cu esaki lo costa 
Pais Aruba placa. E carta aki a wordo traha dia 24 di April 2017 y 
a wordo firma pa sr. de Meza. Kico esaki ta significa? E ta significa 
cu ta sr. de Meza ta esun cu a “exonera” sr. Briesen di e caso aki, 
paso sr. de Meza a wordo conseha pa no sigui cu esaki. Den e 
di dos carta data 4 di Mei 2017 abogado Lejuez (qepd) ta sinta 
cu sr. Briesen pa firma un carta cu 5 punto pa asina concretisa 
y formalisa pa nunca mas den futuro ni den ningun otro forma 
por yega di acusa sr. Briesen mas p’e caso aki. Asina sr. de Meza 
a asegura cu nunca mas lo por persigui ni punta dede riba sr. 
Briesen. 


Falta di comunicacion den coalicion di oposicion 
Ta remarcabel cu pa simannan largo AVP y MAS a sali grita tur 


sorto di acusacion contra sr. Briesen y Gobierno di Aruba. Sra. 
Marisol Lopez-Tromp a traha un video gañando cu e reunion 
publico su meta lo ta pa “exonera” sr. Briesen pa paga e 2.1 miyon 
aki. Durante e reunion, Despues di a scucha y wak e evidencianan 
cu nos di MEP a trece y e declaracion di nan mesun colega sr. 
Mike de Meza nan a cambia tono y a hala atras completamente. 
Spera cu ambos Marisol y AVP por pidi despensa na sr. Briesen! E 
ta un hecho cu tres hues den Corte Comun a dicta cu sr. Briesen 
NO a kibra ley di Contabilidad, tres hues a dicta e contract tabata 
legal y no mester a wordo kibra y cu tabata tin un acuerdo desde 
october 2008 pa sigura continuacion. Ademas, Corte Comun no 
a haya cu tabata tin faboritismo, ni beneficio politico, ni a trata 
di tuma un decision incorecto. En general fraccion di MAS y AVP 
a keda na berguensa pa e avalancha di evidencianan contrario y 
a keda demostra fuertemente nan falta di comunicacion y falta di 
responsabilidad y honestidad pa atende cu informacion corecto. 
Paso ainda despues di ricibi splicacion di con e proceso a cana 
berdaderamente nan ta insisti pa sigui malinforma y sigui cu 
nan retorica di mentira, caos y malicia. E 2.1 miyon cu pueblo lo 
mester paga a wordo causa pa AVP, cu awor kier frega su acto 
bergonsoso riba e gobierno actual. Ki berguensa! 


Parlamentario Marco Berlis (MEP): 


De Meza a declara cu el a trek in e caso contra 
Briesen paso no tawata tin base pa persigui’e 


AVP kier a persigui Briesen politicamente 

D 
iadomingo den careda di 8’or di anochi ocupante di un pick- 
up Ford F150 a core baha for di su vehiculo. Den e baki lo 
tawata tin un boter di gas cu a cuminsa lek. Mesora a avisa po- 
lis y brandweer. 


Polis a yega y algun rato despues brandweer. A blokia e caminda 
unda e pickup tawata staciona esta na entrada pa subi tereno di 
e banco. Pues ambos banda polis a cera. 


Bomberonan a yega y a analisa e problema y berdad a constata 
cu e boter tawata of a lek basta gas caba te cu e tawata casi 
caba. Nan a constata cu e durante cu nan tawata transporta e 
boter den e baki e valve lo a dal un caminda y a los. 


Esaki a causa cu e gas a cuminsa sali y mas cu claro esnan den 
e auto a para y hala leu. 
Bomberonan den un rato a logra cera e valve unda cu e pickup 
por a sigui su caminda trankilamente bek. Otro biaha nan mester 
pone hopi miho atencion, esta di strap e boter y sigure cu e no ta 
bay move dal un caminda evitando un desgracia. 


Peligroso: 


Valve di boter di gas a los durante cu e tawata wordo transporta 

D 
iabierna atardi rond di 5:30 por a scucha hopi sirena den Playa, es- 
akinan tawata di patruyanan policial bayendo pa un caso serio. E 
unidadnan di polis a bay patras di Elmar, unda cu lo tawata tin un per- 
sona aparentemente cu cuchiu den man menasando hende. 


Na yegada danki Dios no tawata tin nada di cuchiu. Por a mira polisnan 
papiando cu dos famia separa. Na final y despues di basta papiamento 
polisnan a splica nan con mester encamina nan problema cu lo tin 
basta tempo y ta relaciona cu placa. 


D 
iabierna anochi den careda di 9’or polis- 
nan a stop un Kia SUV altura di rotonde di 
Vondellaan altura di e banco. E motibo tawata 
cu e chauffeur tawata bastante burachi y tras di 
stuur, coriendo hopi malo ariba e caya binien- 
do nort. Segun informacion e lo a sali for di un 
di establecimentonan na Linear Park. Actuacion 
rapido di polis a stop e Kia SUV y bay over meso- 
ra na detencion di e chauffeur cu a cuminsa yora 
ora e la wordo deteni.  
Transportwagen a yega y a bay cu e homber 
warda, mientras cu polis a subi e auto ariba 
acera lage atras. 


D 
iasabra pa mas o menos 8’or y mey di anochi 
un brommer cu 2 persona a cay na rotonde 
Mahuma y herida nan mes y tambe e brommer 
a pega na candela.  Mesora unidad nan manera 
polis, ambulance y brandweer a sali pa e sitio. 


Na e sitio polis a wordo bisa cu e brommer lo a 
cuminsa haci straño y a pega candela. Esaki a 
pone cu tanto e manehador y e persona sinta 
patras a bula for di e brommer, causando cu 
ambos a resulta herida. Polis a cera un parti e 
rotonde, pa e dos ambulance nan por a haci nan 
trabou. 
Na final ambos persona a wordo transporta pa 
Hospital.  


Dos persona herida, despues cu brommer a pega candela 


Chauffeur burachi a bira 
emocional momento cu 
e la wordo deteni 


Supuesto persona cu cuchiu 
den man a pone basta polis 
bay patras di Elmar 

D 
iasabra 18 di maart, Aruba henter a conmemora cu 47 
aña pasa Aruba a haya su propio himno y su bandera, y 
cu despues Aruba a bira un pais autonomo den Reino Hu- 
landes. Manera un custumber, e mainta aki, na Plaza Lib- 
ertador Gilberto Françios ‘Betico’ Croes a tuma luga e acto 
protocolar na unda cu por a disfruta di diferente discurso 
y atraccionnan. Prome Minister Evelyn Wever-Croes a duna 
un bunita discurso na unda cu el a enfatisa e importancia pa 
sigui traha den union y positivismo pa realisa soñonan como 
un pueblo y realisa cosnan grandi pa Aruba. 


IMPACTO DI NOS DI HIMNO Y BANDERA 
“47 aña pasa, den un stadion Wilhelmina, nos bandera a 
wordo carga y hisa pa prome biaha. Y nos himno, cu tabata 
un cantica popular antes, a wordo inaugura como nos 
himno, y un a couplet a wordo añadi. E couplet pa mi mas 
importante ta e couplet nobo: grandesa di bo pueblo ta, su 
gran cordialidad. Cu Dios por guia y conserva, su amor pa 
libertad. Laga e palabranan aki drenta den bo mente. 
47 aña pasa nos himno a wordo inaugura, hunto cu nos 
bandera. Ami tabata eynan, un mucha muhe di apenas 9 
aña, yen di soño, yen di aspiracion. Y mi ta corda e momento 
ey manera cu ta ayera, e sentimento asina special di mira 
nos bandera, di mira MI bandera bay halto, nos simbolo di 
union, di identidad, y di libertad. E momento ey a haci un 
impacto hopi grandi riba mi, mescos cu mi ta sigur el a haci 
un impacto tambe riba cada un di boso. Y e mesun emocion 
mi ta sinti awor ainda, cada biaha cu mi mira nos bandera 
wordo hisa, sea pa actividadnan oficial, of den deporte, ora 
Aruba gana un medaya. Nos bandera, nos simbolo di iden- 
tidad. 


Y no ta cerca mi so. E aña aki, ora nos a bishita scolnan 
pa mira con nan ta preparando pa nos dia nacional, mi a 
puntra e muchanan, kico bo ta sinti ora bo ta mira e bandera 
di Aruba wordo hisa. Y nan a contesta, “nos ta sinti hopi 
orguyoso”, “nos curason ta tembla”, “nos ta haya kippevel”. 
Wel, mi a bisa nan, e ora bo sa cu bo ta stima Aruba. 


E LUCHA PA OBTENE NOS SIMBOLONAN DI UNION Y 
IDENTIDAD 
Y ta danki na e stimacion ey pa Aruba, nos a logra realisa e 
anhelo di nos pueblo pa ta un pais liber. E lucha pa nos ta un 
pais liber, pa ta baas den nos mesun cas, no ta un lucha nobo. 
E ta un lucha cu a cuminsa na añanan 40, bou liderazgo 


di e politiconan Henny Eman y Juancho Yrausquin. Esaki a 
culmina den entrega di lista di 2147 firma di ciudadanonan 
di nos pais, na aña 1947. Un di esnan cu a firma e lista 
tabata di mi welo Panchico Croes, awe den feliz memoria. 
A pesar cu dirigentenan politico e tempo ey no a sigui cu e 
lucha, e deseo den curason di e pueblo pa ta un pais liber, a 
sigui crece cada bes mas. Y den añanan 70 e lucha a wordo 
retoma pa e lider politico Betico Croes den feliz memoria. 
Y el a realisa cu un lucha asina, no ta completo sin su 
simbolonan di union. Un pais liber, mester tin su simbolonan 
di identidad. P’esey Aruba mester a haya su propio himno y 
su propio bandera. Y asina dia 18 di maart di aña 1976, nos 
a inaugura nos Himno y nos Bandera. 


PANDEMIA A UNI NOS Y A DESMOSTRA E FORSA DI UNION 
Y ta un alegría grandi pa mira cuanto hende a lanta trempan 
awe, hisa nan bandera, y ta aki awe pa celebra e dia. Esaki 
ta yena mi cu un emocion specialmente pasobra debi na e 
pandemia, e ultimo añanan aki, nos no por a celebra nos Dia 
Nacional manera mester ta. E pandemia mundial Covid-19 
no a afecta celebracion di nos Dia Nacional so. El a afecta 
tur aspecto di nos comunidad. {Continuacion na pag. 15} 


Discurso di Prome Minister na acto 
protocolar riba Dia di Himno y Bandera 


Ban sigui traha den union y positivismo pa realisa nos soñonan, y pa realisa cosnan grandi pa Aruba 

{Continuacion di pag.14} E la pone nos cuido di salud 
na prueba, y apesar cu nos no tabata prepara pa un crisis 
di e magnitud ey, nos profesionalnan den cuido a percura 
pa fortifica nos fundeshi di cuido. Varios persona a perde 
trabou, otronan a perde parti di nan entrada, companianan 
a cera. Y danki na e forsa y union di nos tur, awor Aruba ta 
den pleno recuperacion, y casi ta yegando nivel di prome cu 
pandemia. 
Durante e pandemia nos a UNI, y nos a demostra e forsa di 
UNION, y mi ta convenci cu ta danki na e UNION y danki na 
e AMOR cu cada un di boso ta sinti pa nos pais, nos a logra 
surpasa e peor crisis mundial den historia di nos pais. 


BAN INCULCA E SENTIMENTO AKI DEN CURASON DI NOS 
MUCHANAN 
E aña aki nos por a mira con nos pueblo a prepara pa e cele- 
bracion di e dia di awe. Scolnan cu nos a bishita a demostra 
cuanto talento y creatividad, y sobre todo, amor nan tin pa 
nos pais. E festivalnan di canto pa nos himno y nos bandera 
siman pasa, y e manifestacion cultural di diabierna anochi, 
tabata otro muestra di con hopi nos ta stima nos dushi 
baranca Aruba. Y tambe, e marcha cultural organisa pa 
scolnan na San Nicolas, tabata hopi hopi bunita. 


Y mi ta haya hopi importante pa nos inculca e amor pa nos 
dushi pais, y e amor pa nos cultura den nos muchanan di 
hoben caba. E legado di mas bunita cu nos generacion por 
laga pa futuro generacionnan, ta pa inculca e sentimento 
aki den curason di nos muchanan. Pasobra e ora nos sa cu 
nan realmente ta stima Aruba. Y pasobra e ora, den momen- 
tonan dificil, cu sin duda lo tin den futuro tambe, nos por ta 
sigur cu nan ta wordo guia pa nan amor pa Aruba. Si bo ta 
wordo guia pa bo amor pa Aruba, e ora nunca bo ta comete 
eror. 


Den esaki, nos como adultonan tin un papel importante pa 
hunga. Nos tin e responsabilidad, di inculca e sentimento ey 
den nos muchanan. Nos deber ta pa nos muchanan conoce 
nos historia, nos lucha, nos pais. Conoce nos himno y nos 
bandera di tal forma cu cada biaha cu nan wak nos bandera 
wordo hisa, e ta yena nan cu orguyo, cu emocion. Pasobra 
esey ta nan identidad. E ora nan sa ta dicon nan mester 
comporta manera ciudadanonan civico. E ora nan sa dicon 
nan mester contribui na cuida nos medio ambiente. E ora 
nan sa dicon nan mester actua cu integridad, tur ora, hasta 
ora ningun hende ta wak. 


GRADICIMENTO 
Finalisando mi kier gradici tur cu a haci e celebracionnan 
e aña aki asina grandi. Colega Minister Xiomara Maduro, 
y Comision Celebracion Fiestanan Nacional (CCDN), tur e 
cantantenan, compositornan, areglistanan cu a participa na 
e festivalnan. Na tur esnan cu a bin di exterior pa celebra 


cu nos, parlamentarionan y ministernan di Corsou, Boneiro 
y otro pais. Na tur esnan cu a organisa actividadnan riba e 
dianan aki. DANKI pa engrandece nos celebracion nacional. 
Aruba ta un pais bendiciona, y nos cada un ta bendiciona 
di ta biba na Aruba. Ban demostra esaki cu orguyo. Dia di 
Himno y Bandera ta brinda nos e oportunidad pa reflexiona, 
yena nos cu inspiracion, curashi y amor patrio pa den union 
nos atende cu tur reto, pa garantisa felicidad di pais Aruba. 


RECONFIRMA NOS COMPROMISO CU ARUBA 
Awe ta un bon momento pa nos reconfirma nos compro- 
miso cu Aruba, nos compromiso di traha duro pa hiba nos 
pais padilanti. Den nomber di mi coleganan minister, Ursell, 
Xiomara, Glenbert, Endy, Dangui, Geoffrey, Rocco, mi ta 
reconfirma nos compromiso cu henter e pueblo di Aruba, cu 
nos lo sigui traha incansablemente riba recuperacion di nos 
pais. 
Y nos tin hopi motibo pa ta optimista pasobra nos ta 
mirando avancenan importante di recuperacion. Riba 
tereno economico, diversificando nos fuentenan di entrada. 
Turismo ta y lo sigui ta e pilar principal di nos economia, 
y e turistanan ta biniendo bek nos isla. Aparte di turismo, 
nos ta enfocando riba diversificacion di nos economia, entre 
otro riba tereno di energia, cu ta mustra hopi prometedor 
pa Aruba. 


Pues tin hopi motibo pa ta positivo. Ban sigui traha den union 
y positivismo pa realisa nos soñonan, y pa realisa cosnan 
grandi pa Aruba. Masha danki pa bo atencion, y un feliz Dia 
di Himno y Bandera. Cu Dios bendiciona cada ciudadano di 
nos pais”. 


Eddy Wouters a haci 80 aña! 


El a celebre cu su señora Maria y su dos yiu y nietonan 

Manifestacion Cultural na honor di Dia di Himno y Bandera 


Entrada di Bandera carga pa nos baluarte di historia sr Dufi Kock 


El a wordo compaña pa 25 hoben di Gihae Gymnastics 
R 
iba Plaza Betico bon bishita,  Pueblo por a 
disfruta di un bunita Manifestacion Cultural 
dedica na nos Dia di Himno y Bandera. E parti 
oficial di e Manifestacion Cultural a cuminsa cu 
entrada di nos Bandera den man di nos baluarte 
di historia sr. Adolf ‘Dufi’ Kock, kende a wordo 
compaña pa 25 hoben di Gihae Gymnastics cu 
recientemente a cosecha exito den exterior rep- 
resentando Aruba.  


Adolf ‘Dufi’ Kock 
Sr. Adolf ‘Dufi’ Kock ta un historiado importante 
di nos Pais. Por menciona cu Dufi ta un di e tres 
personanan den Reino Hulandes cu a ricibi e 
reconocemento real ‘Zilveren Anjer’ di ‘Het Prins 
Bernhard Cultuurfonds’ fo’i man di Su Alteza 
Real Princesa Beatrix. Dufi a ricibi e reconoce- 
mento aki pa su aporte importante na cultura di 
Aruba. Pa varios aña caba Dufi como escritor y 
historiado ta dedica na investiga y documenta 
historia di nos Pais, specialmente e rol di Aruba 
den e segunda guera mundial. Dufi ta comparti 
e informacion valioso aki den su publicacion 
nan y tambe ta yuda hopi hoben na momento 
cu nan mester mas informacion pa haci nan 
charla na scol. Pa aprecio pa tur locual Dufi ta 
haci pa conserva Aruba su historia, a pidi Dufi 
pa carga nos Bandera di Aruba pa haci inicio na 
e Manifestacion Cultural na honor di Aruba su 
Himno y Bandera. 


Gihae Gymnastics 
E hobennan di Gihae Gymnastics reciente- 
mente a representa Aruba exitosamente durante 
e competencianan di Magical Classic Meet y e 
Presidential Classic Meet na Merca, na unda nan 
a logra gana varios medaya danki na nan dedi- 
cacion y disciplina grandi. Pa aprecio pa nan 
bunita representacion di Aruba, a pidi Gihae 
Gymnastics pa compaña sr Dufi Kock pa entrega 
e Bandera di Aruba riba escenario. 


Gradicimento 
Minister Maduro di Cultura ta gradici sr Dufi Kock 
y e hobennan di Gihae Gymnastics pa nan bunita 
trabou di haci e entrada di e Bandera di Aruba 
uno special na e Manifestacion Cultural dedica 
na nos Dia di Himno y Bandera. 

D 
en e vision, meta y obhetivonan di Aruba Airport Author- 
ity N.V. (AAA), ta defini sostenibilidad como un di e pi- 
larnan strategico mas importante di e compania. AAA tin e 
ambicion pa ta e aeropuerto mas sostenibel den e region y 
cu orguyo ta anuncia nan ultimo logro, Airport Carbon Ac- 
creditation Level 3. 


Na 2018, aeropuerto di Aruba a drenta e Airports Council 
International’s (ACI) Airport Carbon Accreditation (ACA) 
program, cu ta e unico programa global, specificamente pa 
aeropuerto, di maneho di carbon pa aeropuerto. Ta ekipa 
e aeropuertonan cu un structura y ta evalua y reconoce 
e esfuersonan di e aeropuertonan pa maneha y reduci su 
carbon emissions a traves di 6 nivel di certificacion: Mapping, 
reduccion, optimalisacion, neutralidad, transformacion y 
transicion. 


Door di logra e Airport Carbon Accreditation Level 3 – 
Optimisation, AAA a involucra demas partidonan den carbon 
footprint management y amplia e alcance di su carbon foot- 
print pa inclui un calidad di emision di Scope 3. E parti- 
donan ta inclui aerolinea y demas cu ta brinda servicio 
manera ground handlers, compania di catering, compania 
di combustibel y demas cu ta traha na aeropuerto. 


Accion realisa pa midi, maneha y reduci e carbon footprint 
a inclui recopilacion di data, inspeccion, auditing y calcula- 
cion di emision GEI entre otro esfuersonan. 


“Nos ta felicita Aruba pa ta e prome aeropuerto den Caribe 
Oriental pa alcansa e Level 3 “Optimisation” den e Airport 
Carbon Accreditation program. Un biaha mas management 
y trahadonan di Aeropuerto Internacional Reina Beatrix a 
demostra nan liderazgo y compromiso pa un industria di 
aviacion mas sostenibel”, tabata palabra di Rafael Echevarne, 
director general di ACI-LAC. 


Angeline Flemming, Director Health, Safety and Sustainability 
di AAA, a indica cu: “e logro aki ta concentra e esfuersonan y 
compromiso di nos personal, comunidad di aeropuerto, socio 
y stakeholderspa haci AAA e aeropuerto mas sostenibel den 
e region. E certificacion aki ta parti di e strategia a largo 
plaso di aeropuerto y nos ta spera di curasha demas organ- 
isacion pa adopta practica sostenibel den nan operacion 
diario y pa busca certificacion cu lo contribui na un manera 
miho y mas sostenibel di haci negoshi.” 


Joost Meijs, CEO di AAA, a comenta cu “como parti di nos 
meta y obhetivo di sostenibilidad, nos meta ta pa alcansa 
cierto nivel di certificacion den e proximo añanan. E programa 
ACA ta brinda un oportunidad unico y alabes ta brinda e 
herment pa asina e aeropuertonan maneha nan carbon 
footprint di un manera apropia. Tambe pa guia y sostene e 
aeropuertonan durante e proceso pa mehora cu sosten den 
e partidonan interesa. Pa por a yega e nivel 3, ta demostra 
e compromiso di aeropuerto y stakeholder pa negosha cu 
respet pa nos medio ambiente.” 


Como parti di e strategia pa crea un operacion mas sostenibel 


A acredita Aruba cu “Airport Carbon Level 3” 

E 
aña aki pa di 5 biaha, Centro di Bario Noord a celebra 
nos dia nacional, Dia di Himno y Bandera, cu nos activi- 
dad Fiesta Arubiano cu cada biaha ta un exito rotundo. Riba 
e dia aki nos a entrega tambe Premio meneer Ovito Tromp. 
Na 2016 directiva di CBN a dicidi pa introduci un premio 
pa duna reconocimento na baluartenan di e districto di 
Noord cu pa varios aña na un manera of otro a of ainda ta 
aporta grandemente na nos dushi districto. No solamente 
nos ta reconoce e echo cu ta importante pa duna balor na 
nan trabou awo cu nan ta na bida, pero tambe nos ta di 
opinion cu un premio asina por forma incentiva pa e genera- 
cion nobo por haya e smaak pa tambe aporta na nan bario. 
Mas cu claro cu na momento cu a bay duna nomber na e 
premio en cuestion directiva den su totalidad unanimam- 
ente a dicidi di duna honor na nos presidente meneer Ovito 
Tromp d.f.m.  Ta un echo cu meneer Ovito Tromp tabata un 
boluntario di curason cu a laga un trayectoria largo di logro, 
trabou- y esfuersonan cu te dia di awe e districto di Noord 
ta gosa di nan. Den corto: un ehempel pa sigui. 


E premio ta dirigi pa duna reconocimento na baluartenan 
di e districto di Noord cu den pasado of awo ta/a realisa 
prestacionnan particular pa y den comunidad. E trabounan 
realisa mester ta di nivel boluntario y por ta riba diferente 
tereno contal e meta ta dirigi ariba desaroyo general di e 
districto di Noord y su habitantenan. Na 2016 sr. Chua Faro 
a ricibi e Premio Meneer Ovito Tromp, na 2017 srs. Julian 
Eli Pers (awe d.f.m.) y Isnardo Faro, na 2018 sra. Rosalinda 
‘Tanta Lily’ Luydens y na 2019 sra. Guillermina ‘Mina’ Tromp. 
Personanan cu pa añanan largo a y te ainda ta aporta gran- 
demente na nan dushi Districto di Noord. 


E aña aki Premio Meneer Ovito Tromp a keda otorga na sra. 
Margarita Roza-Christiaans. Minister President sra. Evelyn 
Wever-Croes  a haci entrega di e premio na sra. Margarita. 
Siguientemente ta sigui un parti chikito di e bida di sra. 
Margarita Roza-Christiaans.  


Margarita Juanita Christiaans a nace dia 11 di juli 1948 na 
Aruba.  E la nace y crece den e bario di Monserat. Margarita 
a lanta den un famia grandi di 11 ruman. Margarita a bay 
Kleuterschool, despues Sint Anna school y Huishoudschool 
na Noord y despues a sigui diferente curso. 
Margarita a traha na Maria Convent na Playa serca e 
Soeurnan. Margarita a casa dia 17-10-1967 cu Vincentius 
Anaastasius (Chenchen) Roza. Di e matrimonio aki a nace 3 
yiu:Juliette, Ligia y Ivan. Margarita tin un nieta:Gilia Croes 


cu ta biba y studia na Hulanda. Margarita tabata forma 
parti di Koor St. Anna bou di guia di Zr.Magdalena (d.f.m). 
Tambe Margarita tabata forma parti di St. Dominicus Groep 
(Welpen).    Despues e la bira Lider di Antiliaanse Meisjes 
Gilde y mas despues Lider di Arubaanse Padvindster Gilde. 
Trahando y aportando semper na formacion di nos mucha y 
hobennan.  


Como trabou e tabata alabes lider di creche di Aurora Thiel. 
Fuera di a dedica hopi tempo na su famia toch tabata resta 
tempo pa dedica su mes na e muchanan di Noord. 


Margarita    tabata Kosteres na Misa St. Anna y tabata 
forma parti di e grupo di muchanan: Angel di Rosrio como 
leidster.  Pa hopi aña e la duna les di Bautismo y Confirmashon. 
Tambe Margarita ta reza pa defuntonan y durante nobena na 
cas di famia.  Margarita encanta poesia. Pesey mes Margarita 
e tabata gusta lesa voor pa e muchanan y mas cu claro ta 
scirbi Poesia y Cuentanan. 
Margarita a traha na Reclassring cerca Sra. de Freitas y tambe 
na oficina di P.G sr. Florencio Wernet( (d.f.m).  Margarita 
ta un Señora cu hopi Fe, e ta balente y tin hopi persever- 
ancia combina cu un karakter fuerte. Na mes momento e 
ta un persona humilde, cariñoso y semper cla pa duna un 
man.  Un bunita descripcion cu e famia ta duna di dje. 
Margarita su hobby ta canta y balia. Asta e la yega di 
composita un cantica pa su nieta participa cu ne na e Festival 
di canto dedica na nos Himno y Bandera. 
Margarita ta un amante di futbal y fanatico fiel y del alma di 
Dep. Nacional. Antes ora tabatin wega pa campeon semper 
e ta hisa su bandera cora, blanco y berde. E ta apoya Jong 
Aruba tambe pa tene esnan den bario contento.Su casa ta 
un ex-hungador di Jong Aruba. 


Awor cu edad di Margarita a subi, e ta menos activo pero 
pa añas e la aporta grandemente na nos mucha y hobennan 
di Noord. P’esey mes e la keda otorga Premio Meneer Ovito 
Tromp 2023.  


Nos ta termina felicitando y gradiciendo  un biaha mas sra. 
Margarita Roza-Christiaans pa su trabounan boluntario. Un 
berdadero boluntario di curason.  


Premio Meneer Ovito Tromp 
2023 a keda otorga na sra. 
Margarita Roza-Christiaans 

A 
samblea General di Nacionnan Uni a 
proclama dia 21 di maart como Dia 
Internacional di Mondi. E dia aki ta pa celebra 
y amplia conocemento di e importancia di 
tur tipo di mondi. Na Papiamento ta defini un 
mondi como un area cu hopi mata cu hende 
no a planta. Na Ingles nan ta yama un area 
asina aki forest. E definicion di forest ta un 
area of tereno na unda mata ta predomina 
sin intervencion di hende. Algun caracteris- 
tica di mondi ta e.o. e concentracion di mata 
den cantidad halto, e haltura di e matanan, su 
balor den uzo y area y su funcion ecologico. 
Localmente nos mondinan tin nan importancia 
y ta brinda nan servicionan. Mundialmente e 
servicionan aki ta multiplica y asina brinda 
mundo henter mas ainda. Ta solamente si e 
mondinan aki ta den un estado saludabel nan 
lo por brinda humanidad nan servicionan cu 
ta aporta na salud di hende. 


E tema pa e aña aki ta “Mondi saludabel pa 
hende saludabel”. P’esey riba un dia manera 
esaki, Directie Natuur en Milieu (DNM) ta 
encurasha comunidad pa aporta cu planta- 
mento. Asina bo no ta aporta solamente na 
mas mata pa Aruba y pa mundo, pero bo ta 
yudando bo mesun salud. Den e relato aki 
nos ta duna diferente ehempel, unda ta splica 
con mondi den estado saludabel ta aporta 
na salud di humanidad. Ademas lo inclui kico 
nos por haci pa duna mondi un ayudo. 


Ta considera mondi como botica natural. Tin 
mas di 50,000 sorto di mata na mundo cu 
tin balor medicinal. Den e areanan di mondi 
salvahe tin comunidadnan chikito cu ta uza 
e matanan como medicina natural. Pero 
tambe tin medicina farmaceutico cu ta bini 
di e matanan di mondi salvahe. Ta uza algun 
di e matanan pa traha remedi cu ta combati 
malaria of tambe cancer. Por ehempel, ta uza 
e medicamento cu ta deriva di e mata peri- 
winckle di Madagascar, cu tin parecido na e 
famia di e sorto magdalena, pa traha remedi 
farmaceutico pa tratamento di pashent cu ta 
sufri di cancer. 
Localmente, mester bisa cu tin hopi mata 
cu nos antepasadonan tawata uza pa traha 
asina yama remed’i tera. Por bisa cu e prac- 
ticanan aki no a resulta di ta sostenibel 
ni tampoco a wordo comproba cientifi- 
camente. Pero locual ta trata e frutanan 
manera lamunchi of shimarucu, ta comproba 
cu nan tin hopi vitamina C, cu sigur ta 
contribui na nos salud. 


Mondi saludabel ta proteha nos contra 
malesa. Mondi ta sirbi como barera natural 
pa combati transmision di malesa di bestia 
pa hende. E riesgo ta bira mas halto pa hende 
su salud ora cu tin practica di deforesta- 
cion na gran escala, cu ta encera rosamento 
di mondi. A raporta mas di 30% di malesa 
nobo despues di e añanan 60, cu ta atribui 
na e cambio di uzo di suela. Hende a bay mas 
den desaroyo y a kita mondinan grandi na un 
manera no sostenibel y asina a sigui desa- 
roya en bes di keda practica plantamento y 
cria di bestia. 


Areanan di mondi ta yuda boost salud mental 
y salud fisico. Pasa mas tempo den natura- 
lesa ta incrementa emocion positivo, cu ta 
yuda baha nivel di stress, presion, depresion, 
cansancio, ansiedad y tension. Palonan di 
mata den area di ciudad ta absorba gasnan 
cu ta causa polucion, causa pa trafico y indu- 
stria. Mata ta sirbi como filtro pa e partic- 
ulanan chikito manera stof, sushi, huma y 
asina ta yuda e populacion urbano preveni 
malesa respiratorio. 


Mondinan salvahe ta un parti central pa 
combati e menasa di mas grandi pa salud 
cu humanidad ta confronta, esta cambio di 
clima. Mondi salvahe den condicion salu- 
dabel ta yuda tene e temperatura global na 
nivel y den balans. Mondi y matanan ta yuda 
contra temperatura halto y clima extremo, cu 
ta un reto di salubridad na nivel mundial. Aki 
por pensa riba heat stroke, calamidadnan cu 
consecuencia pa un grupo grandi di hende 
pareu. Locual por haci pa yuda cu e temper- 
atura halto ta haci adaptacion den diseño 
di cas, incorporando mata. Por ehempel, 
laga mata grandi na nan luga ora di prepara 
tereno pa construccion. Mata posiciona na 
manera adecua rond di edificio ta yuda tene 
e temperatura y e aire fresco. Tur esakinan ta 
baha e necesidad di instala airco y asina ta 
scapa gasto halto di coriente. Nos mondinan 
ta bou menasa y mester di nos ayudo. E 
mondinan ta bay perdi na gran escala pa 
motibo di rosamento. 


Manera menciona, mata y mondi ta yuda 
humanidad. Hopi biaha no ta para keto 
y realisa e servicionan cu e mondinan ta 
brinda nos. Por ehempel, ora cu nos bebe un 
glas di awa hunto cu e paracetamol, traha 
un cas, skirbi un buki, casi nunca ta pensa 
riba e conexion cu esakinan tin cu mondi. 


Esaki y hopi otro aspecto di bida ta conecta 
cu mondi salvahe. Pero localmente hopi 
kier sigui desaroya, traha cas of edificio di 
negoshi. Inversionistanan ta bini di exte- 
rior cu deseo pa traha hotel y edificio sin 
tene cuenta cu tin regla y ta desea rosa tere- 
nonan plat, sin tene cuenta cu por ehempel 
maneho di aanlegvergunning. E daño y 
desbalansa cu esakinan ta crea tin ora ta 
irecuperabel. Bestia ta perde nan habitat, cu 
por ta e matanan of suela. Areanan comple- 
tamente rosa ta haya temperaturanan mas 
halto cu normal. Tin ocasion e suela ta 
degrada y ta ocasiona erosion y/of inunda- 
cion. Consecuentemente, pa falta di creativ- 
idad y falta di respet pa naturalesa y regla, 
nos ta haya mas edificio y menos mondi. 


DNM ta boga pa un maneho sostenibel di 
mondi y e uzo sostenibel di nan recursonan. 
Esaki ta e yabi pa combati cambio di clima. 
Probablemente asina nos ta aporta na pros- 
peridad y bienestar di e generacion actual 
y esun cu ta sigui. Nos mondinan tin un rol 
crucial den alivia pobresa na mundo y asina 
por alcansa e metanan di desaroyo sostenibel 
proponi pa Nacionnan Uni pa 2030 (SDG’s). 
Mondinan ta brinda hopi beneficio na salud 
di hende; ta purifica awa, captura carbon pa 
combati cambio di clima, ta provee cuminda 
y yuda cu necesidad di medicina pa salba 
bida di hende. Asina por wak cu mondinan ta 
aporta na bienestar general di hende. 


Mondinan ta aporta hopi na nos salud, no 
solamente fisico, pero tambe mental. E Dia 
Internacional di Mondi aki DNM ta boga pa 
no solamente tuma of kita for di mondinan, 
pero tambe duna bek y aporta na mondinan 
pasobra mondi saludabel ta trece cune hende 
saludabel. Ban sigui planta y yuda e matanan 
cu mester di mas awa pa crece, bonda y 
produci fruta y berdura, pa asina nan sigui 
duna tur e otro beneficionnan cu nan ta trece 
cu nan. Feliz Dia Internacional di Mondi. 


Dia Internacional di Mondi 2023 cu mensahe 
“Mondi saludabel pa hende saludabel” 


Dialuna, 20 Maart 2023 
COMUNIDAD 
20 
AWEMainta 


D 
epartamento di Asuntonan Economico, Comercio y In- 
dustria mediante su unit di Iniciativa pa Desaroyo pa 
Empresa Arubano (IDEA) y cu colaboracion di su unit Estab- 
lecimento di Negoshi a organisa un workshop: “Business Li- 
cense” riba 16 maart 2023. 


E oradora, Sra. Mary Baarh, hefe di e unit di Establecimento 
di Negoshi (Vestigings van Bedrijven) na Departamento di 
Asuntonan Economico, a presenta lo siguiente: 
• Definicion di negoshi 
• Den ki forma legal por opera un negoshi 
• Kico tur ta prohibi bou di Articulo 2 di e Ley di Establecimento 
di Negoshi si no tin e permiso necesario 
• Ken tur mester di un permiso pa negoshi 
• Pa cua compania y institucion e ley aki no ta aplicabel 
• Banda di e ley, kico e Guia di Maneho nobo ta encera 
• Tres categoria cu ta cay bou persona natural 
• Ken tur por cay bou di persona categoria LOCAL 
• Ki ora por nenga un permiso 
• Gastonan di un permiso pa negoshi 
• Ki tur mester considera ora di scoge un nomber comercial 
• E servicio cu seccion di Establecimento di Negoshi ta ofrece 
• Demostracion di nos website www.deaci.aw pa haci peticion 
pa permiso den forma digital 
• Con pa monetaria e proceso di bo peticion online via 
Join Information Portal 
• Ki tur mester tene na cuenta cune prome cu cuminsa 
un negoshi 


Durante y despues di e presentacion e oradora a contesta 
tur e preguntanan cu bin di parti di e participantenan. 
E contestanan ricibi tabata satisfactorio y comprendibel. 


E workshop aki a tuma luga na Departamento di Asuntonan 
Economico y a haya un participacion di en total 34 persona. 
IDEA ta sumamente contento cu e contenido di e workshop 
y tambe di e bon comentarionan ricibi di su participantenan 
na final di e workshop. E contenido tawata sigur hopi infor- 
mativo y interesante. 


IDEA su eventonan ta dedica na SMEs (Small & Medium 
Enterprises) y tur cu ta desea di cuminsa un negoshi y cu 
kier educa nan mes riba diferente topico comercial. 


Un danki na tur e participantenan y un danki special na e 
presentadora di Departamento di Asuntonan Economico cu 
a comparti su experticio cu tur esnan cu tawata presente 
durante e workshop. 
Mirando e interes grandi den e topico aki, nos lo bay ripiti e 


workshop aki un biaha mas den e aña aki. 


Sigui nos riba Facebook page @Idea-Aruba pa haya mas 
informacion tocante nos workshopnan y otro actividadnan 
venidero. 


T 
iger Taekwondo Aru- 
ba ta desea di infor- 
ma Aruba cu e atleta Pay- 
ton Sibilo recientemente 
a haci un tremendo papel 
durante e competencia in- 
ternacional na Las Vegas, 
Nevada. Despues di un lu- 
cha grandi, e atleta di Can- 
ada a logra gana, pero Pay- 
ton tawata hopi cerca mes. 
Tiger Taekwondo Academy 
ta mira e atleta aki como 
un futuro campeon. E siguiente competencia pa Payton 
ta bay ta na Sogomosa, Colombia. Ful e team ta desea 
Payton hopi exito den e competencianan infantil interna- 
cional 2023. 


Payton Sibilo di Tiger 
Taekwondo Academy 


Workshop organisa door di Departamento di Asuntonan 
Economico/IDEA tabata hopi informativo y interesante 

U 
n cordial bon nochi na tur presente, 
cu e protocol sirbi mi ta continua. Ta 
un honor pa mi como Minister di Finansa 
y Cultura dirigi algun palabra riba e ano- 
chi cultural aki. Cu un curason contento 
nos ta para aki dilanti admirando un Pla- 
za completamente yen, pa asina hunto cu 
nos pueblo y bishitantenan di exterior, dis- 
fruta di nos Manifestacion Cultural. Masha 
danki pa honra nos cu boso presencia. 


Mayan nos ta celebra cu 47 aña pasa 
Aruba su Bandera a bay laira pa prome bez 
bou di tononan di nos Himno ‘Aruba Dushi 
Tera’. Un wals di Juan Chabaya (Padu) 
Lampe, Hubert (Lio) Booi cu composicion 
di Rufo Wever, tur den feliz memoria. 


E fecha di 18 di maart, nos Dia Nacional, 
ta un dia importante den historia di nos 
Pais. Nos por celebra nos Dia Nacional 
danki na e lucha di nos antepasadonan. 
Gilberto François (Betico) Croes a scoge e 
fecha aki ya cuna aña 1948, Shon A. Eman 
a entrega e mocion na su Mahestad Reina 
Juliana, pa autodeterminacion di e pueblo 
Arubano. E lucha pa un pais soberano a 
ser continua pa nos Libertador Betico 
Croes den añanan 70 y  asina a logra cu 
dia 1 di Januari 1986 Aruba a bira un Pais 
autonomo den Reino Hulandes. 


Ta danki na e anhelo di e pueblo Arubano 
y e vision di nos Libertador pa Aruba por 
ta autonomo, awe Aruba tin su propio 
Himno y Bandera. Importante den e lucha 
aki tabata e union di nos pueblo y Betico 
a realisa cu pa uni un pueblo, mester tin 
su simbolonan di identidad. Ta den union 
Aruba por a surpasa tur reto y   logra e 
deseo di su pueblo pa ta un Pais autonomo 
den Reino Hulandes. 


Historia di Aruba a demostra cu ‘Union ta 
e forsa di nos baranca tan stima’. Aruba 
a demostra esaki tambe, na momento cu 
Lago a cera y a afecta Aruba su economia 
profundamente. Nos hendenan cu mente 
creativo a uni y a crea un otro ingreso di 
economia pa nos Pais Aruba, cu ta nos 
turismo. Tres aña pasa e pandemia di 
COVID-19 a impacta nos economia fuerte- 
mente. Ela crea hopi inseguridad den nos 
Pais. Pero nos hendenan a sa di bolbe uni 
pa demostra e forsa di resilencia y fe cu ta 
caracterisa nos como Arubiano. Danki na 
e union aki nos Pais Aruba ta recuperando 
grandemente. Di e manera aki ta demostra 
cu ora nos uni como pueblo, nos ta logra 
cosnan grandi pa nos Pais. 


Riba e Dia di Himno y Bandera, laga nos 


reflexiona y rindi honor y respet na tur cu 
a lucha y traha duro pa nos ta e Pais cu 
nos ta awor. Laga nos hisa nos bandera cu 
orguyo, canta nos Himno cu honor y biba 
e nificacion di e letranan.   


Pa nos por biba nos cultura, den e luna 
nacional nos a organisa varios evento 
cultural. Nos a inicia cu tres Festival 
exitoso di ‘Un canto pa Aruba su Himno y 
Bandera’, den categoria infantil, hubenil y 
adulto durante cual nos a gosa di bunita 
letranan, inspira pa e amor pa nos Patria. 
Un danki na tur participante y un danki 
tambe na Comision Promove Cultura y 
Fundacion di Festival Folkorico. 


Como Minister di Cultura e dianan aki nos 
a bishita varios scol y a experiencia con 
nos muchanan ta preparando pa nos Dia 
di Himno y Bandera. Nos a disfruta masha 
tanto di e bishitanan aki, durante cual nos 
a combersa, canta y tambe a disfruta di 
e presentacionnan di baile y canto di e 
muchanan.   


A organisa un competencia di pintura pa 
muchanan di scol preparatorio y basico, 
den cual e muchanan mester pinta nan 
inspiracion di e seis districtonan di Aruba. 


E aña aki a organisa un otro ‘Kibra Coco’ 
den forma digital. Esaki ta un competencia 
pa scol preparatorio y basico,  den cual e 
muchanan por a contesta varios pregunta 
tocante nos Himno y Bandera. Un danki na 
e Comision di Maestronan y Setar pa haci 
e competencia educativo aki posibel. 


Alabes nos tabata presente na e Marcha 
Cultural di scolnan na San Nicolas y nos 
por a gosa di wak nos chikitinan baila y 
disfruta di locual ta nos cultura. 


Nos a presencia un tremendo compe- 
tencia literario “Poeta di Patria”, cu e aña 
aki a redobla su cantidad di participante. 
Un cantidad di 30 artista, un combinacion 
di hoben, adulto y adulto mayor cu a recita 
nan bunita poemanan. Masha danki na 
tur participante pa nan tremendo expre- 
sion di amor pa nos Pais Aruba. Danki na 
Comision Celebracion Dianan Nacional 
y Departamento di Cultura Aruba pa 
organisa e bunita evento aki. 


Nos ta gradici tur e instancia, negoshi 
y organisacion cu a celebra nos Dia di 
Himno y Bandera hunto cu nan personal 
y clientenan. Un palabra tambe di agra- 
decimento nan tur e scolnan cu ta haci- 
endo e bunita obra pa inculca e amor pa 


nos patria y cultura den e mente y curason 
di nos muchanan. 


Laga nos sigui biba den union, den paz 
y harmonia brindando respet na otro. 
Ban demostra amor pa nos patria, respet 
pa nos simbolonan di identidad, cuida y 
honra nos Pais. Ban crea hunto e union cu 
ta e forsa di nos baranca tan stima. 


Na nos invitadonan di exterior, masha 
danki pa celebra hunto cu nos. Boso ta 
cordialmente invita pa bishita e diferente 
actividadnan cultural cu lo tin rond di nos 
isla pa sinti e calor di nos hendenan y biba 
nos cultura. 


Por ultimo, mi kier comparti cu boso un 
poema cu ta un inspiracion propio cu a 
brota for di mi curason. 


Aruba, nos baranca tan stima 
Solo ta briya bo 
Luna ta ilumina bo 
Lama ta rondona bo 
Y biento ta caricia bo 


Aruba, esta un dushi tera bo ta 
Un baranca fuerte y resiliente 
Un luga Bendiciona 


Dichoso nos ta, tur cu ta habita bo 
Bo ta un isla di encanto 
Cu ta namora tur cu ta bishita bo 


Aruba, cuna venera 
Dushi tera yena cu flor di libertad 
Aruba, nos baranca tan stima 


Masha danki na Comision Celebracion 
Dianan Nacional, Departamento di Cultura 
y na tur instancia y persona cu a yuda pa 
haci e Manifestacion Cultural aki posibel.   


Ban biba nos Cultura y crea e Union cu ta 
e forsa di nos baranca tan stima. Feliz Dia 
di Himno y Bandera! 


Discurso  di Minister Maduro di Cultura na ocasion di e 
Manifestacion Cultural na honor di Dia di Himno y Bandera 

S 
iman pasa autoridadnan di Guarda Costa Colombiano, a 
bin topa un tipo di submarino ta drif den Oceano Pacifico 
caminda riba e submarino a bin haya dos tripulante den un 
estado di salud hopi delicado, mientras cu den e submarino 
a bin haya dos curpa di e otro dos tripulantenan. 
Den e submarino autoridadnan a bin haya un cargamento di 
5800 liber di cocaina bon gepak y mesora a bay na yuda e 
dos sobrevivientenan y a bay over na confisca e lote grandi 
di droga aki. 
Segun e oficial Colombiano encarga cu e caso, Capitan 
Crisian Guzman Echeverry, e dos tripulantenan na bida ainda, 
lo a inhala gas toxico cu a plama den e submarino ocasion- 
ando morto di e otro dos tripulantenan ora cu e submarino 
a confronta problema tecnico durante di e transporte. 


E submarino tin un largura di 50 pia cu ta algo mas cu 15 
meter y tabatin abordo 5800 liber di cocaina cu segun auto- 


ridadnan Colombiano tin un balor di 87 miyon di dollar y e 
barco tabata rumbo pa Centro America cu despues lo tabata 
destina pa e mercado Mericano. 
Algun luna atras, na fin di aña 2022, autoridadnan a confisca 
e mesun tipo di submarino aki cu realmente no ta uno cu ta 
bay den fondo di lama pero cu e parti ariba ta keda riba 
mesun nivel di lama, cual ta haci nan dificil pa mira. 
Na e ocasion ey autoridadnan a confisca 4 ton di cocaina cu 
tin un balor di 150 miyon dollar loke ta nifica cu e trafican- 
tenan a ricibi un sala formal cu e dos descubrimentonan aki 
di 237 miyon dollar. 


E tipo di submarinonan aki tin capacidad di por alcansa 
Norte America y na 2019 autoridadnan di US Coast Guard 
a logra di gara e mesun tipo di submarino aki cu tabatin 12 
mil liber di cocaina abordo cu tabatin un balor di 165 miyon 
di dollar. 


Submarino Colombiano descubri 
cu 5800 liber di cocaina 


Dos morto y dos bibo pero den mal estado 

WILLEMSTAD - Relaciona cu un caso di maltrato rela- 
cional cu a tuma luga diasabra dia 18 di maart 2023 alred- 
edor di 13.55’or di atardi den Caya Cura Piedra, caminda un 
homber sospechoso lo a maltrata su ex-pareha, polis a haci 
detencion. 
Diadomingo 19 di maart 2023 alrededor di 09.15’or di 
mainta riba ordo di Fiscal di Ministerio Publico polis a haci 
detencion di e homber sospechoso G.G.S., nace na Corsou 
di 22 aña di edad, pa e maltrato ariba menciona. 


E detencion a tuma luga na e adres ariba menciona. 


A presenta e sospechoso dilanti un fiscal auxiliar cu despues 
di interogacion a ordena su encarcelamento pendiente di 
mas investigacion. 


Caso di tiramento cu morto 


WILLEMSTAD - Diadomingo 19 di maart 2023 alrededor 
di 03.18’or di marduga, Central di Polis a ricibi informa- 
cion di un caso di tiramento cu a tuma luga na Plasa Hariri/ 
Rotonde Palo Blanco. 
Un unidad policial a keda dirigi na e sitio y na su yegada a 
bin encontra un homber drumi abou cu no ta duna señal di 
bida. 


For di un investigacion preliminar a sali na cla cu pa motibo 
te ainda desconoci lo mester a tuma luga un tiroteo caminda 
e victima a wordo alcansa na parti ariba di su curpa. 
Ambulance cu a yega rapido na e sitio no por a haci nada 
mas pa e victima. 


Dokter di polis a yega na e sitio y a constata morto di e 
homber Niven Clemens Patrick Van Thijs nase Corsou dia 16 
augustus 2000. 
Na e sitio polis a haya y confisca e siguiente articulonan cu 


ta di importancia pa e investigacion ; 
• un vehiculo cu e victima tabata ocupa 
• un arma di candela y 
• algun cashi di bala (huls) 


Causa di e tiramento te ainda no ta conoci y investigacion 
den e caso aki ta continua. 


Un caso di 
tiramento cu herido 


WILLEMSTAD - Diadomingo 19 di 
maart 2023 alrededor di 03.27’or di 
marduga, Central di Polis a ricibi un 
notificacion cu un persona a yega 
Sala di Emergencia di CMC den un 
vehiculo particular cu herida di bala. 
E victima su situacion tabata di aten- 
cion. A dirigi un unidad di recherche 
na CMC pa investigacion di e caso 
ariba menciona. 
Investigacion den e caso aki ta 
continua. 


WILLEMSTAD - Durante di un investigacion relaciona cu un caso di ladronicia 
di vehiculo dia 18 di maart 2023, polis a haci un confiscacion di shete vehiculo. 
Diadomingo 19 maart 2023 alrededor di 06.29’or di mainta, doño di un di e vehi- 
culo a notifica polis cu pa medio di su “GPS” el a tuma nota cu su vehiculo ta na 
altura di Grebelineweg. 
Mesora a dirigi un unidad na e sitio y na un Loods situa na Grebbelineweg a 
localisa e vehiculo casi intacto y seis otro vehiculo mas cu tabata completamente 
pluma. 
Investigacion den e caso aki ta continua. 


Shete vehiculo confisca 
relaciona lu ladronicia 


Detencion relaciona cu maltrato relacional y ladronicia 

“Hesus a bis’é: ‘Ami ta resurekshon i 
bida; esun ku kere den Mi, lo biba asta si 
e muri.” Huan 11:25 


Cu inmenso tristeza pero agradecido na 
Señor y conforme cu Su boluntad, 
Nos kier anuncia fayecimento na e 
bunita edad di 97 aña di nos kerido 
casa, tata y welo: 


Diego Alfonso de 
Jesus Garcia de 
Paredes Esquivel 
Naci dia 28 di April 1925 na Colón, 
Panama. 
Fayece dia 17 di Maart 2023 na Aruba. 
Ex-consul di Panama na Aruba y den su 
carera largo como dentista na Aruba e 
tabata conocí manera Dr. Paredes. 


Henter Famia Garcia de Paredes: 
Valentina, yiunan, nueronan, nieto(a) 
nan y demas famia kier invita 
amigonan, conocirnan y rumanan den 
Cristo pa un despedida cu lo tuma lugar 
na Aurora Funeral Home diamars 21 di 
maart 2023 di 9’or pa 11’or di mainta. 
Cremacion lo tuma lugar despues den 
seno familiar. 


Disculpa nos cu despues di despedida 
lo no tin bishita di condolencia na cas. 


The Lord is my shepherd; 
I shall not want. He made me lie down in 
green pastures and leadeth me beside 
the still waters. He restoreth my soul: 
he leadeth me in the paths of 
righteousness for his name’s sake. 
Psalm 23 
Elpidio Morales 
*07-04-1950 - †11-03-2023 


Left to mourn are his: 
Wife: Rosita Morales 


Daughter: Rachel Dimalanta 
Husband: Dennis Dimalanta 
Grandson: Gabriel Dimalanta 


Son: Elpidio Morales Jr. 
Grandson: Andrei Morales 
Grandson: Clarence Morales 


Son: †Peter Paul Morales 
Wife: Shiena Morales 
Grandson: Paul Morales 
Grandson: Chloe Morales 


Brothers and sisters: 
Leonila Morales Ibarra 
Paulo Morales Dixon 
†Pedro Morales 
Jesus Morales 
Maria Morales Decena 
Enriquita Morales Mallari 
Valentino Morales 
†Silva Morales Vasilio 
†Alberto Morales 
Vicky Morales 
†Luisito Morales 
Evelyn Morales 
Reino Morales 


Family and friends: 
Owen & Willie Panopio; Colleen & 
Joseph Maquiling; Anita Orara; Alma 
Vacunawa; Joselaine Diansay Escote; 
Marie Reblora & Cenon Leonin; Ami 
Henriquez-Mendez; Romeo Kilayko; 
Vernel Atijera; Imelda & Chee Leong 
Chong; Marina Abierra; Elsie Gurion; 
Virgie Bueno; Lynn & Sal Muccio 


The farewell ceremony will be on 
Thursday, March 23, 2023, at the Royal 
Funeral Home from 7 to 9 p.m., followed 
by the cremation which will be held in 
family kring. 


Dankbaar voor alles wat ze voor ons heeft 
betekend hebben wij met liefde in ons hart 
afscheid moeten nemen van onze lieve 
moeder, schoonmoeder, oma, zus en tante 


Maria Isabel 
Broekman-Tromp 
Beter bekend als Ina 


1 februari 1944 Aruba †14 maart 2023 
Weduwe van Daniel Ben Broekman 


Namens haar kinderen: 
Joop & Annemieke Broekman-Boshoven 
Danny & Anneke Broekman-Brouwer 
Luc Broekman & Gloria Ramirez-Herrera 


Kleinkinderen: 
Charlotte, Brandon, Thom, Eline 


Broers & zusters: 
Ilse & †Robert Johnson-Polak & familie 
†Helen & †Gerard Oude Engberink-Polak & 
familie 
Ingrid & †Werner Hagist-Polak & familie 
Joan Polak 
Sonny & †Sally Polak-Lacle & familie 
Milton Polak & familie 
Gino & Jenny Polak-Peterson & familie 
Humphrey Espacia & Hariette Maasdamme 
& familie 
Edwin Vingal & Rika Solognier & familie 
Luisa (Luchi) Vingal & familie 
Luis & Silvia Vingal & familie 
Donald (Donny) & Dalia Vingal & familie 
Marianita (Nuna) & Luis Geerman & familie 
Richela (Chela) Vingal & familie 
Sergio (Quito) & Magda Vingal & familie 
Vincent & Orsine Vingal & familie 
Cesar & Judith Tromp & familie 


Schoonfamilies: 
Adri & †Herman van der Kruijk-Broekman & 
familie 
Charlotte Broekman 
Peter Broekman 
Dennis & Sophie Kroon-Fabrie en familie 
Kim Kroon 


En overige families: 
Broekman-Polak-Tromp-Tilma-Lacle- 
Peterson-Vingal-Ras-Kroon-Morales-de 
Miranda-Liems-Nahar-Tjin A Kiet-Croes-Libir- 
Boshoven-Brouwer-Ramirez Herrera-Espacia- 
Maasdamme-Solognier-Geerman-Hoogweg 
Onze excuses als wij -in ons verdriet- enkele 
namen zijn vergeten te noemen. 


Onze bijzondere dank gaat uit naar 
schoondochter Gloria Ramirez Herrera 
die haar met alle liefde tot op het laatste 
moment heeft bijgestaan en verzorgd. 
Alsook dank aan haar verzorgsters Tatiana & 
Ereni Gonzalez, neuroloog dr. Keuter, huisarts 
dr. Ilse Tromp. 


Gelegenheid tot condoleren is er op dinsdag 
21 maart 2023 van 6 pm tot 8 pm in Aurora 
Funeral Home – Cumana. 


Ina zal in besloten kring worden gecremeerd. 
Gaarne geen rouwbeklag aan huis. 


A 
we, dialuna 20 
di maart 2023 
7’or di anochi tin na 
Pro Catedral San 
Francisco na Playa 
un celebracion spe- 
cial na honor di San 
Hose, Tata wardador di 
Divino Niño Hesus, Esposo 
di Birgen Maria y patrono y wardado di 
tur Tata na Aruba. 
Pastor Stanislau y comision ta invita 
tur deboto y pueblo di Aruba pa bin 
celebra y resa hunto pa pidi intercesion 
y proteccion di San Hose. Pa gradici pa 
tur bendicion y fabornan ricibi di nos 
San Hose. 


Misa Special na honor 
di San Hose Wardado 
di Sta. Famia 

Loof de HEERE, want Hij is goed, 
want Zijn goedertierenheid 
is voor eeuwig. 
Loof de God der goden, 
want Zijn goedertierenheid 
is voor eeuwig. 
Loof de Heere der heren, 
want Zijn goedertierenheid 
is voor eeuwig. 


A fayece cristianamente: 


Jacobo (Coby) Alders 
*2 september 1939 
† 14 maart 2023 


Na nomber di su: 


Yiu: 
Diandra Alders 


Nieta: 
Angiolina Alders 


Rumannan: 
† Nildo Alders & † Helenita Alders - Geerman 
† Hans Alders & Mena Alders – Croes 
Anna Semeleer – Alders & † Epifanio Semeleer 
Donny Alders 
Bano Alders & Yolanda Alders – Bisslik 
† Mina Alders – Martis & Alex Martis 
Ina Casseres – Alders & Carlos Casseres 


Subrino y Subrina: 
Roland – Ronny - †Elsio – Giovanni – Brian – Rudy 
– Rose – Geraldine – Carol (iha) – Nino – Jairo – 
Chantal – Farah – Shaïnah 


Ellen Henriquez 


Bon amigonan: 
Dan Oduber 
Boyki Sperwer 
Frank Leañez 


Un danki special pa e team di cas di cuido 
H.O.P.E. cu a cuida Coby cu hopi amor y carino. 


Acto di despedida lo tuma lugar Dialuna 20 di 
maart 2023, for 2 or pa 4 or di atardi na Royal 
Funeral Home, respons lo cuminsa pa 3:30 di 
atardi. 


Cremacion lo tuma lugar den seno familiar. 


“Bou di alanan di Dios mi ta sigur” 
Abo ku ta biba bou di amparo di Altisimo, ta 
hospedá den sombra di Dios Omnipotente, bisa 
Señor: “Mi refugio, mi forti, mi Dios, den kende mi 
ta pone mi konfiansa” - Salmo 91:1-2 


Cu dolor na nos curason, nos ta participa 
fayecimento di nos ser stima: 
Sra.Vda. Getruida 
A. Leonard-de Cuba 
Cariñosamente yama “Lica” 
*16-11-1924 - †15-03-2023 


Acto di despedida lo wordo anuncia despues 


“Señor ta mi wardador, mi’n tin falta di nada 
Den cunucu di yerba berde e ta ponemi sosega. 
E ta hibami na awa trankil, 
Pa mi bolbe haña forsa”. 
Salmo: 23 


Nos ta anuncia fayecimento di: 


Juan Fransisco Flemming 
Miho conosi como: “Tio Fanfa” 
*27-01-1931 - †14-03-2023 


Na number di su: 
Mama: †Silvina (Chevin) Flemming-Lopez 
Tata: †ManuelFlemming 
Viudo di: Rosa Maria Oduber-Petra Vrolijk 
Manera yiu: Sharine de Castro-Evertsz y famia 


Yiunan: Juan Flemming y famia 
Xiomara Paul-Flemming y famia na Curacao 
Jean Mary Flemming y famia na Hulanda 


Manera yiu: Zulma Vrolijk y Gary Cham y famia 


Nieto(a)nan: 
Gabi y Eugenio 
Queena y Breanna (Cur) 
Indiara de Castro y yiunan 
Jacques de Castro y famia 
Yaraesi de Castro 
Giancarlo de Castro y famia 
Derek de Castro y famia 
Tur su sobra bisanieto nan na Hulanda 


Rumannan: 
Clara Sequera y famia 
†Carlino y †Pansi Rusman 
†Shon Beby Rusman 
†Anna y †Victor Grunning y famia 
†Colastica y †Donny de Castro Rusman 
†Lucila Flemming 
†Riginaldo y †Gisela Flemming y famia 
†Marcelino Flemming 
†Maximo (Shon Ma) y †Mani Flemming-Wester y famia 
†Ronald y Violeta Flemming y famia (USA) 
†Frans y †Fransisca Ras y famia 
†Angelica y †Marco Dirksz y famia 


Swa y cuñanan: 
Dan Oduber y Naline 
Astrid y Jose Contreras y yiunan 
†Alfred Oduber y yiunan 
Corry Oduber y yiunan 
Hildo Vrolijk y esposa 
Ignacio Vrolijk y yiu 
Silvio Vrolijk y Ludwina 
Emilia 


Tur su subrina y subrino nan mucho hopi pa menciona 
na Hulanda, Merca, Corsow, Aruba, tur su Primo y 
Primanan na Aruba y Corsow, tur su ihanan 


Tur su Amigo y Amiganan: Nancha Coffier, Lilian Stacia, 
Robby Jansen, John John Reyes y Maricarmen, Eric 
Pieternella, Patrick y Cynthia Paris, Jacques de Castro, 
Eby Arends, Eric y Wina Arendsz, Doc Williams, Shon Pe 
y Rita, Daphny Arends, Ramon Galmeyer, Dididi, Famia 
Harms, Randolph Arvelo, Oswald Specht, John John 
Flemming 


Demas famia nan: Dirksz, Ras, Oduber, Vrolijk, Croes, 
Wentwoord, Lopez, Lacle, Boekhoudt, Snijders, 
Elmondalek, Arends, de Castro, Evertsz, Contreras, Sille, 
Paul, Arvelo, Grunning, Figaroa, Samson, de Haseth, 
Heyer y tur su integrante nan di Grupo Rondalla Aruba, 
Mando Rasmijn di Mandingo Snack 
Su Ayudante stima: Suzette Lavages 


Nos kier a pidi nos disculpa si den tristeza nos por a 
lubida algun miembro di famia. 


Oportunidad pa condolencia: diabierna 17 di maart 
2023 na Aurora Funeral Home di 7:00 pa 9:00 pm 


Ta invita pa e acto di despedida cu lo tuma lugar 
dialuna 20 di maart 2023 na misa Inmaculada 
Concepcion na Sta Cruz di 9:15 pa 11:00 di mainta, sigi 
pa e acto di cremacion den seno di famia. 


Despues di entiero nos no ta risibi bishita di condolencia 
na cas. 


“Dios ta amor….. y amor ta Dios, 
maske mi no ta na e mundo aki, 
tur día lo mi ta banda 
di boso Curazon, mi por stens di loke 
Señor ta hasi” 
Salmo 33 


Cu un curazon kibra, pero inmensamente 
agradecido pa tur loke ela significa pa 
nos, nos ta anuncia fayecimento di: 
Silvio Casper Croes 
Ex Taxi – 179 
20 december 1944 – 15 maart 2023 


Na nomber di : 
Casa: 
Annie Croes-Lampe 


Yuinan: 
Leonardo y Laraine Croes-Geerman 
Michel y Willeke Croes–van Zoest 
Sergio y Annie Barros–Ridderstaat 


Nieto(a)nan: 
Mathias y Feline Croes 
Sergianny y Gissiane Barros 


Rumannan: 
†Margo Croes 
†Roberto Croes y famia 
Mani Croes y famia 
Greta Kock-Croes y famia 
†Fabia Croes y famia 
Rina Croes y famia 
Lica Lacle-Croes y famia 
Mena Croes y famia 
Candy Croes 
Gloria Croes y famia 
†Leo Croes y famia 
Cesar Lampe y famia 


Swanan: 
Jacobo (Cobi) Lampe y famia 
Rey Lampe y famia 
Nico Lampe y famia 


Famia ta invita tur demas famia, sobrino 
y sobrinanan, amigonan, bisiñanan, ex 
colega nan di taxi, y demas conocirnan 
pa asisti na e acto di entiero cu lo tuma 
lugar Dialuna 20 maart 2023 pa 4 di 
atardi saliendo for di Misa Imaculada 
Concepcion pa Santana Católico “Santa 
Maria” na Santa Cruz. 


Nos defunto stima lo ta reposa for di 
1 or di atardi den Misa Imaculada 
Concepcion na Santa Cruz. 


Lo tin un collect box disponible den misa 
pa donación pa Stichting Ambiente Feliz. 


Después di intiero no lo ricibi bishita na 
cas. 


